text: 1Ni oti oya, sa qai biuti Aceni ko Paula ka lako sara ki na koro ko Korinica. 2E kea e a sota kina ko koya kei na dua na Jiu; ka yacana ko Akuila. E a sucu mai na vanua ko Ponito ko koya, ka rau sa qai lako wale ga yani oya mai Itali kei na watina ko Pirisila ni sa vakarota na tui ko Kilotiu me ra vagalala tani mai Roma ko ira kece na Jiu. Sa mai lako yani vei rau ko Paula, 3ka la'ki tiko vata kei rau, ka ni ratou mataqali cakacaka vata, e ratou dau caka vale laca. 4Ia e na Veisiga ni Vakacecegu sa dau vunau ko koya e na nodra veivalenilotu na Jiu ka saga me rawai ira kina na Jiu kei ira na kai Kirisi. 5Ia ni rau sa yaco yani ko Sailasa kei Timoci e na nodrau i lakolako mai Masitonia, sa qai solia vakatabakidua na nona gauna ko Paula me vunau kina, ka tusanaka tiko vei ira na Jiu ni sa Karisito dina ga ko Jisu. 6Ia ni ra sa saqati koya ka vosacataki koya, sa qai kuretaka na kuvu ni qele mai na nona i sulu ka kaya vei ira, “Ke ko ni rusa sa na bale ga vei kemuni, sa sega ni bale vei au. Sa tekivu oqo me'u sa na golevi ira na kai veimatanitu tani” 7Sa mai lako sara ko Paula ka la'ki curu ki na vale ni dua na kai matanitu tam, a yacana ko Taito Jasitu, e dua ka dau lotu vua na Kalou, ka toka tarava na nodra valenilotu na Jiu na nona vale. 8Sa mani vakabauta tale ga na Turaga ko Kirisipo, na i liuliu ni valenilotu, kei iratou kece na nona lewe ni vale. Era sa vakabauta ka papitaisotaki tale ga e lewe vuqa na kai Korinica era sa rogoca na i Tukutuku Vinaka. 9Sa qai kaya vei Paula na Turaga e na dua na raivotu e na bogi, “Kakua ni rere! Mo vosa tiko ga, ka kakua ni galu: 10ni'u sa tiko vata kei iko, ka na sega ni dua e na rawa ni tarai iko; ni ra lewe vuqa tiko e na koro oqo era noqu tamata” 11Sa mani tiko e kea ko Paula me dua veimama na yabaki, ka vakatavulici ira tiko e na vosa ni Kalou. 12Ia e na gauna e kovana tiko kina mai na yasana ko Akaia ko Kalio, era a qai soqoni vata na Jiu ka tauri Paula vakaukauwa ka kauta ki na mataveilewai, ka la'ki kaya kina, 13“Na tamata oqo e vakasagai ira tiko na tamata me ra lotu vua na Kalou e na dua na i vakarau ka sega ni dodonu vakalawa” 14Ia ni sa vakarau me vosa ko Paula, sa qai kaya vei ira na Jiu ko Kalio, “O i kemuni na Jiu, kevaka e baleta e dua na caka cala se dua na vakacaca levu na ka oqo, ke a dodonu me'u kauwaitaki kemuni kina. 15Ia kevaka e baleta ga na vosa se yaca e so kei na nomuni lawa, o kemuni ga mo ni vakatulewa kina. Au sega ni vinakata me'u turaganilewa ni veika vakaoqo” 16Oti oya sa qai vakasavi ira tani mai na vanua ni veilewai. 17Era sa qai tauri Sosiceni, na i liuliu ni valenilotu, ka vaculaki koya e na mata ni vale ni veilewai; ia e a sega sara ni bau kauwai e na ka oya ko Kalio. 18E a tiko voli e kea ko Paula e na vica tale na siga, ka sa qai tatau vei ira na vakabauta ka soko ki na nodra vanua na kai Siria, ka rau soko vata kei koya ko Akuila kei Pirisila. Ia ni bera ni ratou biuti Kenikiria e a tasivoritaki na ulu i Paula e na vuku ni dua na bubului ka a cakava e kea ko koya. 19Ni ratou sa yaco ki na koro ko Efeso, sa mani la'ki biuti rau ko Akuila kei Pirisila ko koya ka curu sara ki na nodra valenilotu na Jiu ka vakatavulici ira. 20Era a kerei Paula me tiko vakalailai tale mada kei ira, ia e a mani sega ni vakadonuya, 21ka kaya ga ni sa tatau me lako, “Au na lesu tale mai vei kemuni, kevaka e na vaka kina na loma ni Kalou .” Oti koya sa mai biu sara yani ko Efeso. 22Ia ni sa yaco yani ki Sisaria sa lako cake sara ki na vanua ko Jerusalemi me veikidavaki kei ira na i soqosoqo lewe ni lotu. Oti koya sa qai lako sobu tale ki baravi ki na koro ko Anitioki. 23Ni oti ga e vica na gauna na nona tiko e kea, sa biuta tale ka lakova na veikoro e na yasayasa vaka-Kalatia kei Firijia, ka vakayaloqaqataki ira kece era sa lotu. 24E na gauna koya e a qai yaco yani kina ki Efeso e dua na Jiu ka yacana ko Apolosi: e a sucu mai na koro ko Alekisadria ko koya. E tamata matai e na vosa ko koya ka buta vinaka tale ga e na i Vola Tabu. 25E a sa tuberi oti ko koya e na Sala ni Turaga, ka sa dau qacoya ni vosa se vakatavuvulitaka vakadodonu na veika e baleti Jisu, ia e sa kila wale tiko ga ko koya na papitaiso i Joni. 26A sa tekivu me vosa vakadoudou e na valenilotu. Ia ni rau sa rogoci koya ko Pirisila kei Akuila e rau sa qai vakamatataka sara vua na Sala ni Kalou. 27Oti koya sa qai via lako ki Akaia ko Apolosi; e ra sa qai volavola vei ira na vakabauta mai Akaia ko ira mai Efeso ka tataunaki koya vakabibi vei ira. Ia ni sa yaco yani kina sa vukei ira vakalevu sara na tamata era sa yaco me ra vakabauta e na vuku ni loloma soli wale ni Kalou. 28Sa gumatua sara ko koya ni rawai ira na Jiu e na veileti e matana levu e na nona vakadinadinataka mai na i Vola Tabu ni sa Karisito dina ga ko Jisu.


c: text/html

text: 1Na i matai mada ga ni veiyalayalati era tu na kena lawa ni so-kalou ka tiko e dua na kena vale ni soro ka cakava na tamata; 2ka ni a caka e dua na vale tabu ka tu e na kena i matai ni kena i wasewase, na i tutu ni cina, na teveli, kei na madrai e dau vakacabori vua na Kalou. Sa vakatokai na tikina oqo na Loqi Tabu. 3Ia ni sivi na i karua ni lati sa tu kina na loqi sa vakatokai na Loqi Tabu Sara. 4Sa tu kina na miqa koula ka i cabocabo ni veika boi vinaka kei na Kato ni Veiyalayalati sa bonoti yavoki e na koula, ka sa tiko e loma e dua na sedre koula lailai ka tu kina na mana, kei na i titoko i Eroni ka a kubu me vakadrauna, kei na vatu raraba e rua sa volai kina na veiyalayalati. 5E na dela ni kato e rau sa tu kina na jerupi e rua ka rau vakatetaba ka vakaruruga na vanua sa dau buluti kina na ca. Ia sega ni kena gauna oqo me vakamacalataki kina vakamatailalai na veika kece oqo. 6Ia ni sa vakarautaki oti na veika oqo era sa qai dau curu ki na Loqi Tabu ko ira na bete e na veisiga ka vakayacora kina na nodra i tavi. 7Ia sa dau curu duadua ga na Bete Levu ki na Loqi Tabu Sara, vakadua ga e na dua na yabaki, ka sa sega ni rawa ni curu kina me sega ni kauta tiko na dra ka dau vakacabora e na vukuna vaka i koya kei na vuku tale ga ni nodra i valavala ca na tamata era vakayacora e na vakacala ka. 8Ia sa vakatakila e na ka oqo na Yalo Tabu ni sega ni tadola ki na Loqi Tabu Sara e na gauna kece ga e sa tiko kina na Loqi Tabu. 9Oqo e dua na i vakatakarakara e dusia na gauna oqo. A kena i balebale oqo ni sega sara ni rawa ki na i madrali kei na i soro manumanu me vakasavasavataka sara na yalodra era qarava na Kalou. 10Ia na veika oqo e baleta ga na kakana kei na ka ni gunu, kei na veimataqali soqo ni veivakasavasavataki e vuqa. Na veilawa lalai oqo me baleta na yago, sa ka ga e taudaku, era na vakayagataki wale tiko ga me yacova na gauna sa na qai vakavouya kina na ka kece ga na Kalou. 11Ia sa lako oti mai ko Karisito me vaka na Bete Levu ni veika vinaka era na yaco mai. Na vale tabu e vakaitavi kina ko koya sa levu ka uasivi cake, sa sega ni caka e na liga, ka sega ni tiki ni vuravura buli oqo. 12Ni sa curu vakadua ga ko Karisito ki na Loqi Tabu Sara ka sega ni kauta na dra ni me kei na dra ni luve ni bulumakau ia na nona dra vaka i koya sara ga, ka sa rawata kina me solia vei keda na bula tawa mudu. 13Ia kevaka sa vakasavasavataka ka sa vuya na duka ni yagodra na tamata na kena kureitaki vei ira na dra ni me kei na bulumakau kei na dravusa ni bulumakau yalewa gone, 14sa na qai wacava li na dra i Karisito! Ni a vakacabori koya vua na Kalou na Karisito e na Yalo Tabu tawa mudu e na nona savasava taucoko. la na nona dra e na vakasavasavataka na noda lewa e loma mai na veicakacaka tawa yaga me da qarava kina na Kalou bula. 15O koya oqo sa yaco kina ko koya me daunivosa ni veiyalayalati vou me ra rawata kina ko ira sa kacivi na i votavota tawa mudu ka a yalataka na Kalou. Sa rawa ni vakayacori oqo ka ni sa yaco oti e dua na mate sa rawa ni sereki ira na tamata mai na cala era a vakayacora ni ra sa vauci tu e na i matai ni veiyaIayalati. 16Ia kevaka sa tiko e dua na i vola me baleta na veiwaseyaki ni yau ni tamata mate, sa ganita me na dau vakadinadinataki taumada ni sa mate ko koya ka vola. 17Ka ni sa qai dau rawa wale ga ni vakayacori na veika sa tu kina ni sa yaco na mate, e sega ni rawa ni vakayacori e na gauna kece ga e sa bula tiko kina ko koya ka vola. 18Sa i koya oqo e a qai vakataudeitaki tale ga kina na i matai ni veiyalayalati ni sa vakadavei na dra. 19Ni a sa cavuta oti kece na i vakaro mai na Lawa ko Mosese vei ira na tamata, sa qai kauta na dra ni luve ni bulumakau kei na me kei na wai, kei na vuti ni sipi lomoci damudamu kei na isopi ka kureitaka ki na i vola ni Lawa ka vaka tale ga kina ki vei ira kece na tamata, 20ka kaya, “Sa i koya oqo na dra ni veiyalayalati sa vakarota vei kemuni na Kalou” 21A kureitaka vaka tale ga kina na dra ki na vale tabu kei na veiyaya kece ga sa dau vakayagataki e na so-kalou ko Mosese. 22Ia kevaka e sega ni vakadavei na dra e na sega ni bokoci na i valavala ca. 23Ia sa dodonu kina me ra vakasavasava-taki vaka koya na i vakatakarakara ni veika mai lomalagi; ia na veika vakalomalagi sa ganiti ira na i soro e uasivi cake mai vei ira oqo. 24Ni sa sega ni curu na Karisito ki na loqi tabu sa caka e na liga, na i vakatakarakara ni ka dina, ia sa curu sara ga ki na lomalagi dina, me rairai ki na mata ni Kalou e na vukuda. 25A sega tale ga ni la'ki vakacabori koya tiko vakavuqa, me vaka na nodra dau curuma na Loqi Tabu na Bete Levu e na veiyabaki ka kauta kina na dra ni manumanu. 26Ke sa vaka kina ke sa dodonu me na mate vakavuqa me tekivu mai na i vakatekivu kei vuravura. Ia oqo sa basika ga mai vakadua ko koya ni sa voleka na i vakataotioti me mai kauta laivi na i valavala ca e na nona cabori koya vaka i koya me i soro. 27Ia me vaka sa lesi tu me ra na mate vakadua ga na tamata, ka qai ia e muri na veilewai, 28sa vaka tale ga kina ko Karisito, ni a sa vakacabori vakadua me baleta na nodra i valavala ca na le vuqa; e na basika tale mai e na i karua ni gauna, me sega ni mai i soro tale ni valavala ca, ia me mai vakabulai ira ga era waraki koya tiko!

robotstxt: allowed

filter: keep


text: 1A sa tekivu me veivakatavulici ko Jisu e na baravi mai Kalili. Era lewe vuqa sara era soqoni vata yani vua ka sa la'ki vodoka kina ko koya e dua na waqa, ka la'ki dabe kina. Ia era a tu ga mai matasawa ko ira na lewe vuqa. 2Sa qai vakatavulici ira ko koya e na vuqa na ka e na vosa vakatautauvata; ia ni sa veivakatavulici tiko sa kaya vei ira ko koya, 3“Ni rogoca mada! E a la'ki kabukaburaki e dua na dauteitei. 4Ni sa kabukaburaki voli, e a qai lutu e so na sore ni kau e na tutu ni sala, ka ra lako mai na manumanu vuka ka kania. 5Era a lutu e so tale e na vanua veivatu, ka sega soti ni levu kina na qele, ka ra sa tubu cake sara vakatotolo, ni sega soti ni vavaku na kena qele. 6Ni sa cabe na siga era sa malai mai, ia ni sa sega na wakadra era sa raqosa sara. 7E a lutu e so tale e na maliwa ni veiwavakavotona, ka ra sa tubu cake na veiwavakavotona ka vakaruguti ira, ka ra mani sega kina ni vua. 8Ia a lutu e so tale e na qele vinaka, era a tubu cake me levu mai ka mani yaco me ra vua, ka sa vua i tolusagavulu e so, ka onosagavulu e so, ka mani drau sara e so.” 9Sa qai kaya tale ko Jisu, “O koya sa vakadaligana me rogoca, me rogoca sara.” 10Ia ni sa tiko taudua ga ko koya, era sa qai tarogi koya ko ira na tiko vata kaya kei iratou na lewe tinikarua me baleta na vosa vakatautauvata. 11Sa qai kaya ko koya vei ira, “Sa soli vei kemuni mo ni kila na ka vuni ni matanitu ni Kalou; ia, vei ira ga e taudaku, sa tukuni na ka kece ga e na vosa vakatautauvata, 12me, ʻRa raica tiko ka sega ni kunea, ra rogoca tiko ka lecava ga, de ra na saumaki mai ka na bokoci kina na nodra i valavala ca.ʼ” 13Sa qai kaya tale vei ira ko Jisu, “Ko ni sega ni kila na vosa vakatautauvata oqo? Ko ni na qai kila vakacava na vosa vakatautauvata tale e so? 14Sa kaburaka na vosa ni Kalou na dauteitei. 15E so na tamata era vaka na sore ni kau ka kaburaki e na tutu ni sala; ni ra sa rogoca oti, sa qai lako sara mai ko Setani ka kauta tani na vosa ka a kaburaki vei ira. 16E vaka kina na kena ka ra kaburaki e na vanua veivatu, ni ra sa rogoca na vosa era sa vakabauta sara e na reki; 17ia me vaka ni sega na wakadra e lomadra, era mani tu dei vakalailai ga. Ia, ni sa qai tubu na rarawa se na veivakacacani e na vuku ni vosa, era sa tarabe sara. 18E so tale ka kaburaki e na veiwavakavotona sa i ira ka ra rogoca na vosa, 19ia sa qai curu yani na lomaocaoca ni vuravura oqo, na domona na i yau, kei na veimataqali gagadre tale e vuqa, ka vakaruguta na vosa ka sega kina ni vua. 20Ia na kena ka ra kaburaki e na qele vinaka, sa i ira ka ra sa rogoca na vosa, ka vakabauta, ka ra la'ki vua sara; e tolusagavulu e so, ka onosagavulu e so, ka mani drau sara e so” 21Sa qai kaya tale vei ira ko Jisu, “E dau kau beka li na cina me la'ki cobori e na dua na dari, se e na ruku ni davodavo? E sega li ni dau la'ki biu ga ki na kena i tutu? 22Ni sega na ka e tabogo me na sega ni vakaraitaki mai, ka sega na ka vuni, me na sega ni vakavotui. 23Kevaka e dua sa vakadaligana me rogoca, me rogoca sara.” 24Sa qai kaya tale vei ira ko koya, “Ni qarauni kemuni e na ka ko ni rogoca; na i vakarau ga ko ni vakarautaka, e na vakarautaki tale vei kemuni, ka na vakaikuritaki tale ga. 25Ko koya sa tu vua na ka e na soli vakalevu tale vua, ia, ka koya e sega na ka e tu vua, e na kau tani mai vua na ka e sa bau toka vua.” 26Sa qai kaya tale ko Jisu, “Na matanitu ni Kalou sa vaka e dua na tamata e kaburaka na sore ni kau e na nona tiki ni qele. 27Sa la'ki moce e na bogi ka yadra ka veilakoyaki voli e na siga, ia e na gauna kece koya sa rovu ka tubu tiko ga kina na kau, ia na kena yaco tiko na ka oqo e sega ni kila ko koya. 28Ni sa vakavuna ga vakai koya na qele me tubu ka vua na kau: e na liu taumada na drauna, ka tarava na sena, qai muri na vuana. 29Ia ni sa matua mai na vuana, sa vakayagataka sara ko koya na kena i sele, ni sa gauna ni tatamusuki” 30Sa qai kaya tale ko Jisu, “Me da vakatautauvatataka mada kei na cava na matanitu ni Kalou, se na vosa vakatautauvata cava beka me vakamacalataki kina? 31Sa vaka e dua na sore ni musita, ni sa kaburaki e dela ni qele, sa ka lailai duadua vei ira na sore ni kau kece ga e vuravura; 32ia ni sa tubu cake ka yaco me ka levu duadua vei ira na kau lalai kece ga, a sa yaco me lelevu sara na tabana ka ra sa vakaitikotiko kina na manumanu vuka e na kena rurugu” 33Sa dau vosa vei ira ko koya e na vuqa na vosa vakatautauvata vaka oqo, me vaka na ka e rawa ni ra kila. 34Sa dau vosa ga vei ira ko koya e na vosa vakatautauvata, ia ni ratou sa tiko vakai iratou ga sa qai dau vakamacalataka vei iratou na nona tisaipeli na veika kece 35E na siga koya ni sa yakavi mai, sa qai kaya vei iratou na nona tisaipeli ko Jisu, “Tou lako mada ki tai kadua” 36E ratou sa qai laivi ira tu na lewe vuqa, ka ratou kauti koya sara e na waqa ga ka a tiko kina; a ra sa lako vata kei iratou e so tale na waqa. 37Sa qai tubu mai e dua na cagi ca levu sara ka sa seva na waqa na biau, ka sa tekivu kina me sinai mai na waqa e na wai. 38Ia e a tiko ko koya e na mua i muri, ka moce koto e na i lokoloko. E ratou sa qai vakayadrata ka kaya vua, “Na i Vakavuvuli, ko ni sega beka ni kauwaitaka ni datou sa voleka ni mate?” 39Sa qai tucake ko koya ka vunauca na cagi, ka kaya, “Ruru mai!” ka kaya ki na wasawasa, “Maravu mai!” A sa ruru sara na cagi, ka mai lutu yani e dua na maravu levu. 40Sa qai kaya vei iratou, “A cava dou sa rere kina? Sa sega na nomudou vakabauta?” 41Sa qai tuburi iratou e dua na rere levu, ka ratou sa veikayaka vakai iratou, “O cei beka na tamata oqo, ni sa bau talai rawarawa vua na cagi kei na wasawasa?”


text:
Ni da muria na Nona ivakaro ka qaravi ira na wekada, eda na tisaipeli vinaka cake i Jisu Karisito.
Kivei keda na sa sudrava yani na wai ni veipapitaisotaki ka ciqoma na isolisoli ni Yalo Tabu, eda sa veiyalayalatitaka ni sa lomada sara meda taura na yaca i Jisu Karisito, se da rawa ni kaya, eda sa vakadeitaka meda sa tisaipeli ni Turaga. Eda sa vakavouya na veiyalayalati o ya ena veimacawa ena noda vakayagataka na sakaramede, ka da matanataka na bula-vakatisaipeli o ya ena noda ivakarau ni bula. Na bula-vakatisaipeli vakaoqo a matanataki vakatotoka sara ena veika a yaco wale tikoga oqo e Mexico.
Sa mai dua dina na vula itubutubu totoka vei ira na itikotiko dautei vuata ena vualiku kei Mexico. Era vuavuai vinaka ka sobe na vuata, ka maqusa tiko na yalo ni na dua na tatamusuki levu. Sa tuvanaki rawa sara na kena saumi na dinau, sosomitaki na misini kei na veivuni-kau vuata qase, ka sotavi na gagadre ni tamata yadua me vakataka na saumi ni vuli vei ira na lewe ni matavuvale. Sa laki tuvanaki sara na gade vakayawa vakamatavuvale. Sa dua na ka na kena boletaki vakalevu. Ia, ena yakavi ni Moniti ena mua ni vula o Maji, sa tekivu me liwa kaukauwa mai e dua na cagi cevaruru batabata, ka tekivu me lutu na uca cevata. A lutu tu na uca cevata oqo me yacova sara na tolu na kaloko ena mataka lailai. Ia, ni sa tekivu me takali na o, sa batabata sara na draki. Ena bogi taucoko kei na mataka lailai, a sagai kina me bau vakabulai mada ga e dua na yasani veivuata oqo. A takiveiyaga. Sa batabata sara ga, ka ra sa cevata na vuata. Sa mai sega ni tamusuki ka volitaki na vuata ena yabaki oqo. E kida mai na mataka ni Tusiti vata kei na ca kei na luluqa ni yalo ni sa cawadru laivi na ituvatuva, vakanuinui totoka , kei na kena a tatadrataki oti toka ga ena siga e nanoa.
Au a taura e dua na imeli me baleta na veika rarawa ni mataka ni Tusiti o ya mai vei Sandra Hatch na wati John Hatch, a se imatai ni daunivakasala tiko ena mataveiliutaki ni Valetabu e Colonia Juárez Chihuahua. Oqo e dua na malanivosa ni imeli o ya: “A yadra sara vakamataka lailai o John—volekata toka na 6:30—me gole ki valetabu me raica ke rawa ni sa vakadaroi na soqoni ena mataka o ya. A lesu mai ka kaya ni galala vinaka tu na ikelekele ni motoka kei na gaunisala, ka sa vakadeitaki me sa vakayacori ga. Keirau nanuma ni ra na yaco mai e so na tamata cakacaka e sega tu na nodra veivuata, ka me ra laki tiko taucoko na tamata cakacaka ena soqoni o ya… . A veivakauqeti dina na nodra sa gole mai na tagane, vakaveitarataravi. Era sa mai tiko rawa, ka sega tu mai na moce, ka vakananuma tiko na vakarusai ni nodra veivuata… . Au a vakaraici ira toka ena soqoni ni veivakarautaki, ka voraki vei ira mera yadra tiko. Ia me vaka ni sa rawa me nodra iulubale vinaka o ya mera kakua ni gole mai, ia era a mai tiko rawa. Era a tiko rawa e 38 na tamata ena soqoni (a oso taucoko na soqoni)! Sa qai dua na mataka veivakauqeti dina vei keirau, ka keimami sa vakavinavinakataka na Tamada Vakalomalagi baleti ira na tamata vinaka era cakava na nodra ilesilesi, se cava ga e yaco. Au a vakila ena mataka o ya e dua na yalo e cecere sara. Au a vakadeitaka ni sa marautaka o Koya me kila ni da taleitaka na Nona vale, kau vakila ni o ya sa dua na vanua vinaka meda tiko kina ena dua na mataka dredre vaka o ya.”
E sega ni yaco ga e kea na italanoa oqo ka dina sara ni sa tomani tikoga.
E vuqa vei ira a vakarusai na nodra veivuata a tiko tale eso na nodra tiki ni qele era tea tu kina na isosomi ni kakana ni veivula o ya, me vakataka na boro se bini. Na kakana oqo a rawa ni kauta mai vei ira na ilavo eso, me bau tauri ira toka me yacova na tei vuata ni yabaki mai oqo. Ia, e dua na baraca vinaka se qai vakamatavuvale walega e sega ni tiko e dua tale na nona qele ka sa tadrava tiko e dua na yabaki ni dravuisiga vakailavo. Vei ira na vo ni itikotiko, ni ra sa raica na dredre sa sotava tiko na baraca oqo era sa tucake ga yani vakai ira kei na nodra ilavo, vaqara e dua na tiki ni qele, vakayagataka na nodra misini me vakarautaki na qele, ka solia vua na itei ni boro me teivaka.
Au kilai ira vakavinaka au talanoataka ira tiko. Na noqu kilai ira, au sega kina ni kurabui ena veika era sa mai cakava. Ia vei ira era sega ni kilai ira era na rairai taroga beka e rua na ka, vakatekivu tiko ena vosa cava na vuna. Na cava na vuna mera gole mai kina ki valetabu mera mai vakayacora na nodra ilesilesi ka veiqaravi ni ra sega tu ni moce ena bogi taucoko, ni ra sa qai vakila ni sa cawadru laivi mai vei ira e dua na iwase ni ilavo levu ni yabaki taucoko? Na cava na vuna mera vakayagataka kina na ivovo oqo ni veika vakamareqeti era taukena mera vukea kina e dua e vaqara bula tiko ni o ira mada ga vakai ira era sa sotava tiko na dravuisiga vakailavo?
Kevaka o kila vakavinaka na ibalebale dina ni tisaipeli i Jisu Karisito, ko na qai kila vakaidina na isau ni rua na taro oqo.
Na vakayacori ni veiyalayalati mo tisaipeli i Jisu Karisito sa itekitekivu tiko ni dua na cakacaka ni bula taucoko, ka na sega ni dau rawarawa na kena salatu. Ni da sa veivutunitaka na noda ivalavala ca ka da saga meda cakava na veika e gadreva o Koya meda cakava ka qaravi ira na wekada me vaka na Nona qaravi ira, ena sega ni vakataratutu ni da na vakataki Koya vakalevu cake. Ni da yaco meda vakataki Koya ka duabau kei Koya sa usutu ni inaki kei na lalawa—-ka sa ibalebale donu sara ni bula vakatisaipeli dina.
Ena Nona a tarogi ira na Nona tisaipeli na iVakabula ena Nona sikovi ira ena vanua o Amerika, “Ia a cava na ivalavala sa kilikili kei kemudou?” Ia ni oti, a sauma ga na nona taro, ka kaya, “Au sa kaya vakaidina vei kemudou, mo dou vakataki au” (3 Nifai 27:27).
E sega ni cakacaka rawarawa meda vakataka na iVakabula, vakabibi ena vuravura eda bula tiko kina oqo. Eda sotava tu na veivakataotaki kei na dredre ena veisiga kecega ni noda bula. E tiko na vuna baleta na veika oqo, ni sai koya na inaki taumada ni bula oqo. Eda wilika kina ena Eparama 3:25, “Ia meda vakatovolei ira mada kina, era na muria na veika kece sa vakarota vei ira na Turaga na nodra Kalou se sega.”
Na veitarogi se veivakatovolei oqo era duidui na kena ituvaki kei na kena kaukauwa. Ia ena sega ni rawa vua e dua me biuta na bula oqo me sega ni bula curumi ira. E vakavuqa, meda raica na veivakatovolei me vakataka na yali ni kakana teivaki se cakacaka; ni mate e dua na daulomani; tauvimate; leqa vakayago; vakasama, se lomada; dravudravua; se tawase ni itokani. Ia, se vakacava sara na kena dau rawati toka na sasaga yaga eso e rawa ni dau salavata mai na rerevaki ni dokadoka tawaveivukei, meda dokai vakalevu kina mai vei ira na tamata ka sega ena veivakalagilagi ni lomalagi. Oqo e rawa ni oka kina na nomu kilai vakalevu vakavuravura, kilai raraba, kila vakacakacaka, taledi ni kila-ka se qito, rawa-ka, kei na vutuniyau. Me baleta tiko na veivakatovolei vakaoqo, eso vei keda era na vakasama vata talega kei ira a vakamacalataka o Tevye ena Fiddler on the Roof: Kevaka sa ka vakatani na iyau, “me qai vakamatei au vata kaya na Kalou. Ka meu kakua tale ni bula!”1
Ia na mataqali veivakatovolei vaka oqo ena rawa ni veivakarerei se domobula sara ka dredre cake me uabaleti mai na kena a dau yaco taumada. Ena sega ni vakatorocaketaki ka vakadinadinataki na noda bula vakatisaipeli ena mataqali veivakatovolei eda sotava, ia ena ivakarau ga ni noda vosota tiko. Me vaka sa vakavulica vei keda o Peresitedi Henry B. Eyring: “Na veivakatovolei cecere ni bula sai koya na laurai ni noda vakarorogo ka muria na ivakaro ni Kalou ena maliwa ni ca-va ni bula. E sega ni noda vorata na ca-va, ia meda digia na dodonu ena gauna e tataba tiko kina. Ia na leqa levu duadua ni bula sai koya na noda sega ni rawata na veivakatovolei oqori, ka sega kina ni rawa meda lesu yani ena lagilagi ki na noda itikotiko vakalomalagi” (“Na Vakavakarau Vakayalo: Tekivu Kusarawa ka Tudei,” Liaona, Nove. 2005, 37–38).
Au doka niu tukadra e 23 na makubuqu. Au dau vakasakita na nodra dau tautauri tiko ki na dina tawamudu, mai na gauna era se qai tubu cake tiko mai kina. Niu vakarautaka tiko mai na vosa oqo, au a kerei ira yadua mera vakauta mai vei au e dua na nodra ivakamacala lekaleka ni ibalebale ni tisaipeli se daumuri Jisu Karisito. Au a ciqoma na totoka ni kena isau mai vei ira taucoko. Ia au gadreva meu wasea vei kemuni na vakasama oqo mai vei Benjamin yabaki walu: “Ni ko sa tisaipeli i Jisu Karisito oya mo na ivakaraitaki. Oya mo na kaulotu ka vakavakarau mo daukaulotu. Oya mo qaravi ira na tamata. Oya mo wilika na ivolanikalou ka dau masu. Oya mo rokova na Siga ni Vakacecegu. Oya mo vakarorogo ki na veivakauqeti ni Yalo Tabu. Oya mo dau laki lotu ka gole ki na valetabu.”
Au duavata kei Benjamin. Na bula vakatisaipeli sa ka ni cakava tiko kei na kena vakavotukanataki. Ni da muria na Nona ivakaro ka qaravi ira na wekada, eda na tisaipeli vinaka cake i Jisu Karisito. Ni da talairawarawa ka solibula ki na Nona lewa ena yaco me noda itokani na Yalo Tabu, sala vata mai kei na veivakalougatataki ni vakacegu, reki, kei na veitaqomaki e salavata tu kei koya na ikatolu ni Lewetolu Vakalou oqo. E ratou na sega ni yaco mai ena dua tani na sala. O koya gona, ni noda solibula ki na Nona lewa ena vukea meda vakataka sara na noda iVakabula. Me tokaruataki, na noda yaco meda vakataki Koya ka duabau kei Koya sa inaki ka ilalavaki cecere—ka sa usutu donu sara ni bula vakatisaipeli dina.
Na bula vakatisaipeli sa ikoya au a raica a matanataki ena Valetabu e Colonia Juárez kei na veiloganitei volekata era vakadeitaka kina na tacida kei na ganeda ena loma ni vakabauta na nodra dina tiko vua na Kalou ka vakakina vakai ira se vakacava sara na veika dredre voravora.
Au vakadinadinataka ni gauna eda talairawarawa kina ki na Nona ivakaro, qaravi ira na tamata, ka solibula ki na Nona lewa, eda na yaco, vakaidina, meda Nona tisaipeli dina. Au sa vakadinadinataka oqo ena yaca i Jisu Karisito, emeni.


text:
Ni da sa vakabauti Karisito ka nanuma tiko na noda veiyalayalati, eda na ciqoma na reki e tukuni tiko ena ivolanikalou tabu ka ra sa yalataka tu o ira na noda parofita ena gauna edaidai.
“Laveta cake na yalomu ka reki, ka kukuva toka na veiyalayalati o sa vakayacora.”1 Au sega ni rawa ni wilika na ivolanikalou oqo ka sega ni vakila na reki. E dau reki na yaloqu niu vakasamataka na levu ni yalayala kei na kalougata ka sa mai tiki tu ni noqu bula niu dau nanuma tiko na veiyalayalati keirau sa vakayacora kei Tamaqu Vakalomalagi.
Me vaka ga ni rau sa mai takali ruarua na noqu itubutubu, sa gadrevi kina me samaki na nodrau itikotiko ena yabaki oqo me sa vakarau volitaki. Ena vica na vula sa oti, ena neitou samaka ka tuvanaka vou na veitacini na nodrau itikotiko na neitou itubutubu, keitou a raica kina eso na itukutuku makawa ni vuvale kei na vuqa na itukutuku kei na ivola bibi. Sa dua na ka talei na kena wiliki na kedratou itukutuku makawa yadua kei na veivakalougatataki vakapeteriaki na noqu itubutubu kei na tubuqu. E vakavotui vei au na nodrau maroroya na veiyalayalati rau a cakava.
A se marama tina goneyalewa tiko o Ellen Hanks Rymer na buqu ena 1912 ena gauna a taura kina na nona veivakalougatataki vakapeteriaki. Na gauna au wilika kina na nona veivakalougatataki oqo, era a lalade sara ga mai na ivola na veiyatuvosa oqo ka ra mai tugani sara ena noqu vakasama: “Ko sa digitaki ni se bera ni tauyavu ko vuravura, ka dua na yalo digitaki mo tadu mai ki vuravura ena gauna oqo … Ena vakarabailevutaki na nomu ivakadinadina ka na rawa vei iko mo vakadinadinataka. … Sa saga kina o koya na dauveivakarusai me vakarusai iko, ia kevaka mo na nanuma tiko na nomu Kalou, ena sega na kaukauwa vua [na dauveivakarusai] me vakacacani iko. Ia mai na nomu yalodina ko na vakaukauwataki kina vakalevu ka na drotani mai vei iko na dauveivakarusai ena vuku ni nomu sa ivalavala dodonu. … Ni sa dau yaco mai vei iko na rere kei na veivakatovolei ia kevaka mo na laki tiko ena loqi vuni ka masu ena vakacegui na yalomu ka na takali mai vei iko na veika dredre.”2
A yalataki vei buqu ni kevaka me na maroroya tiko na nona veiyalayalati ka tiko volekata ga na Kalou, ena sega ni rawai koya rawa o Setani. Ena kunea o buqu na vakacegu kei na veivuke ena gauna ni nona vakatovolei. A yaco dina na ka a yalataki oqo ena nona bula.
Au na via vosa tiko nikua baleta (1) na bibi ni noda nanuma tiko na veiyalayalati kei (2) na reki kei na veitaqomaki e yaco mai ena noda maroroya tiko na veiyalayalati.
Au na vakayagataka kina eso na kena ivakaraitaki mai na Luvequ Yalewa ena Noqu Matanitu: Na iTukutuku kei na Cakacaka ni iSoqosoqo ni Veivukei. Na ivola oqo era umani tu kina na nodra ivakaraitaki na marama era sa kunea na reki cecere ena nodra maroroya tiko na veiyalayalati.
Na Bibi ni Nanuma Tiko na Veiyalayalati
E tukuna vei keda na iVolavosa ni iVolatabu ni veiyalayalati sai koya na veidinadinati e vakayacora na Kalou vata kei na tamata. “Me vaka ga ni sa gadreva sara na Kalou sa vakayacora kina na kena ituvatuva, ka sa vakadonuya kina na tamata. … Sa tuvalaki tu na kosipeli me ra ciqomi na ivakavuvuli kei na cakacaka vakalotu ena veiyalayalati sa nona icolacola kina ka nona itavi o koya e ciqoma me rokova na nona yalayala.”3 Ena malanivosa na “nanuma tiko na veiyalayalati,” na vosa nanuma e kena ibalebale “me da muria vakavinaka ka vakavoleka sara” e dua na ka.4
Eda vulica mai na ivolanikalou na nodra vakayacora na tagane kei na yalewa na veiyalayalati kei na Kalou. Sa solia kina na Kalou na ivakaro ni veika me vakayacori me rokovi tiko kina na veiyalayalati oqo, sa vakakina ni gauna ena maroroi tiko kina na veiyalayalati oqo, ena yaco mai na veivakalougatataki a yalataki tu mai.
Me kena ivakaraitaki, o ya ena cakacaka vakalotu ni papitaiso, eda sa vakayacora kina e dua na veiyalayalati kei Tamada Vakalomalagi. Eda vakarautaki keda ki na noda papitaiso ena noda vakabauta na Turaga o Jisu Karisito, noda sa veivutunitaka na noda ivalavala ca, ka sa lomada dina meda taura na yaca i Karisito. Eda sa vakayacora e dua na veiyalayalati meda muria tiko na ivunau ni Kalou ka dau nanuma tiko na iVakabula ena veigauna. Eda sa veiyalayalatitaka meda “veivuketaka na [noda] icolacola me mamada kina.” Sa qai lomada dina meda tagi vata kei ira sa tagi ka vakacegui ira sa rarawa.5
Ena valetabu savasava, era ciqomi kina na cakacaka vakalotu tale eso ka vakayacori kina na veiyalayalati tale eso. Ena siga taumada ni Vakalesuimai, a maqusa sara o Parofita Josefa Simici mera na ciqoma na Yalododonu na veivakalougatataki ni valetabu sa yalataki tu. A kaya kina na Turaga, “Dou tara na vale oqo me noqu, raica au na qai vakatakila kina vei ira na noqu tamata na noqu ivakaro kece ga.”6
“E dua na nona inaki na Turaga ena kena tauyavutaki na iSoqosoqo ni Veivukei sai koya me ra vakarautaki kina na Luvena yalewa me baleta na veivakalougatataki cecere cake ni matabete ka kunei ena cakacaka vakalotu kei na veiyalayalati ni valetabu. Era nanamaki na marama … mai Nauvoo ena kena vakacavari na valetabu, ni ra kila, me vaka sa yalataka o Parofita Josefa Simici vei Mercy Fielding Thompson, ni na kauti ‘ira tani mai na butobuto ki na rarama vakasakiti’ na edaumeni.’”7
“E sivia ni 5,000 na Yalododonu era osota yani na Valetabu e Nauvoo ni oti na kena vakatabui me rawa ni ra ciqoma na cakacaka vakalotu ni edaumeni kei na veivauci ni bera ni ra gole yani ena ilakolako” ki na Buca o Salt Lake.8 Era a vakayagataka o Peresitedi Brigham Young kei na vuqa na iliuliu ni Lotu kei ira na dauveiqaravi e valetabu na nodra gauna, ena siga kei na bogi, mera veiqaravi ena valetabu me rawa kina ni vakayacori na cakacaka bibi oqo ena vukudra na Yalododonu.
Ena dau tokoni keda na noda veiyalayalati ena gauna vinaka se ena gauna dredre. E vakavotuya kina vei keda o Peresitedi Boyd K. Packer ni da “sa tamata ni veiyalayalati. Eda sa yalataka meda solia na noda ivurevure, gauna kei na ilavo kei na taledi—oi keda sara mada ga vakaikeda, kei na veika kece eda taukena—me tubu kina na matanitu ni Kalou ena vuravura oqo. Sa kena ibalebale ga o ya, meda yalataka meda caka vinaka. Eda sa tamata ni veiyalayalati, ka sa iusutu ni noda veiyalayalati na valetabu. Sai koya na yavu ni veiyalayalati.”9
Na ivolanikalou e vakavotuya vei keda, “Raica oqo na ka me da bubului ka yalayala kina—me da muria na ivakaro kece ga ni Turaga.”10
Eda na ciqoma na veivakalougatataki cecere ni da nanuma tiko na noda veiyalayalati.
Eda na Reki ka Taqomaki Ni da Maroroya na Noda Veiyalayalati
Eda wilika ena iVola i Momani na vunau nei Tui Penijamini. A vakavulici ira na tamata me baleti Jisu Karisito, ni na gole mai o Koya ki vuravura me mai sotava na veimataqali veivakararawataki kecega. A vakavulici ira na tamata ni na sorovaka na Karisito na nodra ivalavala ca na kawatamata kecega ni yacana duadua ga ena rawata kina na tamata me vakabulai.11
Ni ra sa rogoca oti na ivakavuvuli totoka oqo, era sa vakamalumalumutaki ira na tamata ka ra sa gadreva sara ena yalodra taucoko mera vagalalataki ira mai na ivalavala ca ka mera vakasavasavataki kina. Era sa qai veivutuni ka tukuna ni ra sa vakabauti Jisu Karisito. Era sa vakayacora na veiyalayalati kei na Kalou ka mera na maroroya tiko kina na Nona ivunau.12
“Sa sobuti ira na Yalo ni Turaga, era sa vakasinaiti ena marau, ka vakacegu na yalodra, ni sa bokoci na nodra ivalavala ca, ena vuku ni nodra sa vakabauti Jisu Karisito.”13
E dua tale na ivakaraitaki ni reki ka yaco mai ena vuku ni yalodina ena kena maroroi tiko na vunau ni Kalou kei na wasei ni Nona kosipeli vei ira na tamata sai koya a cakava o Amoni. A gugumatua sara o Amoni kei iratou na tacina ena nodra vukei e udolu na tamata mera lako mai vei Karisito. Oqo eso na malanivosa a cavuta o Amoni me cauraka kina na lomana ena vuku ni nodra sa papitaiso ka vakayacora na nodra veiyalayalati kei na Kalou e lewe levu:
“Sa kilikili me datou marau.”14
“Sa vuabale na noqu marau, ka sa reki vakalevu na yaloqu, ia au na vakacaucautaka tikoga na noqu Kalou.”15
“Sa sega mada ga ni rawa vei au meu vakamacalataka vakavinaka na levu ni noqu vakacaucautaki Koya.”16
“Sa sega na tamata mai na vakatekivu kei vuravura, sa kilikili me marau vakalevu cake me vakataki kedatou.”17
Ni da vakayacora ka maroroya na veiyalayalati tabu ena yaco me tiko vata kei keda na Yalo Tabu. Na Yalotabu oqo ena “vakasinaiti iko ena marau.”18
A veivakararawataki sara vakalevu vei ira e vuqa na tamata e vuravura taucoko na iKarua ni Valu Levu. Era vosota na Yalododonu mai Jamani e vuqa sara na veivakatovolei. E dua na peresitedi yalodina ni iSoqosoqo ni Veivukei mai Stuttgart, e Jamani, o Sisita Maria Speidel. Ena nona tukuna tiko na nodra vakatovolei, a kaya kina: “Sa yaco me duru ni neimami kaukauwa na neimami vakararavi vua na Turaga kei na neimami ivakadinadina ni Nona Lotu. … Ena marau keimami lagata tiko na sere kei Saioni ka vakabauta na Turaga. Sa vakavinakataka o Koya na ka kecega.”19
Vakadua tale, ni ra maroroya na nodra veiyalayalati na lewenilotu, era na vakila na reki ena gauna talega era sotava kina na bolebole vakaitamera.
E dua na marama yalododonu o Sarah Rich a bula voli mai Nauvoo ka a kacivi me laki veiqaravi ena valetabu ni bera ni ra cemuri na Yalododonu mai na siti o ya. Oqo na ka a kaya me baleta na veivakalougatataki ni veiyalayalati ni valetabu: “E vuqa na veivakalougatataki keimami sa ciqoma ena vale ni Turaga, ka sa vakavuna na neimami reki kei na vakacegu ena maliwa ni neimami rarawa ka rawa kina ni keimami vakabauta na Kalou, ka kila kina ni na tuberi keimami ko Koya ka tokoni keimami ena ilakolako tawakilai sa tu e matai keimami.”20
Taumada era a vakacavara na Yalododonu na Valetabu e Kirtland, ka vuqa era a vakaitavi ena kena vakatabui. Ni oti na kena vakatabui, sa ciqoma na Turaga na valetabu. A kaya vei ira na Turaga “ni ra sa rawata na veivakalougatataki kei na isolisoli e vuqa sa sovaraki vei ira … na [Nona] tamata.”21
Ena kena sa tara tikoga vakalevu na valetabu savasava e vuravura taucoko, au sa raica na veivakalougatataki sa yaco ki na nodra bula na lewenilotu. Ena 2008 au a vakadinadinataka na nodrau matamamarau e dua na veiwatini mai Ukraine ena nodrau tukuna ni rau sa na gole tiko ki Freiberg, Germany, me rau laki ciqoma kina na nodrau cakacaka vakalotu ni valetabu. E taura e 27 na auwa vei ira na lewenilotu yalodina oqo mera vodo basi yani ka vakakina na lesu mai ena ilakolako oqo ki valetabu, ka sega kina ni rawa mera dau gole kina vakawasoma. Era sa marautaka tiko vakalevu ni sa vakarau vakacavari na Valetabu e Kyiv Ukraine ka sa na rawa mera lako wasoma kina. Sa mai dola na valetabu oqo, ka ra sa marautaka tiko e udolu na kena veivakalougatataki.
Mai na veika au wilika ena itukutuku ni bula nei buqu, au kila kina na nona dau marautaka na nona veiyalayalati. E dau taleitaka na gole ki valetabu ka vakayacora na cakacaka vakalotu me baleti ira na udolu era sa mate. Oqori na nona ilesilesi ni bula oqo. E sivia na 20 na yabaki na nona veiqaravi tu ena Valetabu e Manti Utah. A vola ni sotava e vuqa sara na cakamana ni veivakabulai me rawa ni susugi iratou cake kina na luvena ka qaravi ira na tamata eso ena nona vakayacora na nodra cakacaka ena valetabu. Vei keitou na makubuna, kevaka me dua na ka keitou kila baleti Bu Rymer, o ya ni o koya e dua na marama yalododonu e maroroya na nona veiyalayalati ka vinakata sai koya me keitou vakayacora talega vakakina. Ena gauna era sa na mai samaka kina o ira na tamata na noda iyaya ni da sa mate, era na kunea beka na ivakadinadina ni da a maroroya tu na noda veiyalayalati?
Ena koniferedi raraba sa oti, a kaya kina vei keda na noda parofita lomani, o Peresitedi Thomas S. Monson: “Ni daru lako yani ki na veivale savasava ni Kalou, ni da nanuma na veiyalayalati eda cakava e lomana, sa na rawarawa cake kina vei keda meda sotava na veivakatovolei ka da vakamalumalumutaka na veitemaki yadua. Ena veivanua tabu oqori eda na kunea kina na vakacegu; eda na vakavoui ka vakadeitaki.”22
Vakadua tale: “Mo reki ka marau, ia mo nanuma tiko na veiyalayalati ko sa cakava.”23 Na reki kei na marau dina sai koya na noda nanuma tiko na veiyalayalati. Oqo na veivakacegui kei na sautu. Oqo na veitaqomaki mai na veika butobuto ni vuravura oqo. Ni da maroroya na noda veiyalayalati eda na vukei ena gauna ni vakatovolei.
Au vakadinadinataka ni da sa vakabauti Karisito ka nanuma tiko na noda veiyalayalati, eda na ciqoma na reki e tukuni tiko ena ivolanikalou tabu ka ra sa yalataka tu o ira na noda parofita ena gauna edaidai.
Kemuni na marama lomani, au lomani kemuni kau nuitaka mo ni na sotava na reki cecere oqo ena nomuni dui bula. Ena yaca i Jisu Karisito, emeni.
Show References
-
-
2. Na veivakalougatataki vakapeteriaki a solia o Walter E. Hanks, 25 ni Okoto., 1912, e Lyman, Wayne County, Utah.
-
3. Bible Dictionary, “Covenant.”
-
4. Merriam-Webster’s Collegiate Dictionary, ikatinikadua ni kena taba (2003), “cleave.”
-
5. Raica na Mosaia 18:8–9; raica talega na Thomas S. Monson, “Na Cava Au sa Bau Cakava Vua e Dua Nikua?” Liaona, Nove. 2009, 85–87.
-
-
7. Luvequ Yalewa ena Noqu Matanitu: Na iTukutuku kei na Cakacaka ni iSoqosoqo ni Veivukei (2011), 131–32.
-
8. Luvequ Yalewa ena Noqu Matanitu, 29.
-
9. Boyd K. Packer, Na Valetabu Savasava (1980), 170.
-
-
11. Raica na Mosaia 3:5–18.
-
12. Raica na Mosaia 4:2; 5:5.
-
13. Mosaia 4:3.
-
14. Alama 26:1.
-
15. Alama 26:11.
-
16. Alama 26:16.
-
17. Alama 26:35.
-
-
19. Maria Speidel, ena Luvequ Yalewa Ena Noqu Matanitu,76.
-
20. Sarah Rich, ena Luvequ Yalewa Ena Noqu Matanitu, 30.
-
-
22. Thomas S. Monson, “Na Valetabu Savasava—E Dua na Bikeni ki Vuravura,” Liaona, Me 2011, 93.
-
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
E vakayacori na soqo ni veivakadeitaki ena tikotiko e Valelevu e Nasova.
Era tiko ena soqo na Paraiminisita ko Komadoa Voreqe Bainimarama kei na watina, na lewe ni Bose Yaco, turaga ni valu kei ira na mata ni veivanua.
E liutaka na masu ni bubului na vunivola levu ni Lotu Wesele e Viti, ko Talatala Tuikilakila Waqairatu.
E kaya ko Bainimarama ni na sega ni digitaki e dua na vukevuke ni Peresitedi ena gauna oqo, ia ena vakayacora na Vosa Vakadua, ko Anthony Gates, na i tavi vaka-vukevuke ni Peresitedi kevaka ena gadrevi me vaka kina.
Husband questioned in murder inquiry
ATH profit drops $10m


text: 1E na i katolu ni siga, e a qai caka e dua na vakamau mai na koro ko Kena mai Kalili. A tiko kina na tina i Jisu, 2ka ratou a bau sureti tale ga ki na vakamau ko Jisu kei iratou na nona tisaipeli. 3Ia ni sa oti na waini, a qai kaya vei Jisu ko tinana, “Sa oti vei ira oqo na waini ” 4Sa qai kaya vua ko Jisu, “A cava e mai nodaru kina? E se bera ni yaco mai na noqu gauna ” 5Ia e a kaya ga vei ira na dauveiqaravi ko tinana, “Na ka kece ga e kaya vei kemudou ko koya, dou cakava.” 6E tu e na tikina koya e ono na saqa vatu ni wai ka rauta ni dua na drau na lita na kedra lelevu ka ra dauvakasavasavataki ira kina na Jiu. 7Sa qai kaya vei ira ko Jisu, “Dou vakasinaita na saqa e na wai.” E ratou sa qai vakasinaita sara na saqa kece koya. 8Sa qai kaya tale vei ira ko koya, “Dou takiva ka kauta yani vua na i liuliu ni soqo .” E ratou sa qai kauta sara. 9Ia ni sa tovolea na wai ka sa vukici tu me waini ko koya na i liuliu ni soqo, ka sega ni kila se kau mai vei, (ia ko ira ga na dauveiqaravi era a takivayani na wai era kila tiko). Sa qai kaciva na tagane vou ko koya na i liuliu, 10ka kaya vua, “Na tamata kece ga era dau solia taumada na waini vinaka, ia ni ra sa gunu vakalevu ko ira na vulagi, era na qai solia na waini vinaka vakarauta ga, ia o iko o maroroya tiko ga na waini vinaka me yacova sara mai oqo.” 11Oqo na i vakatekivu ni cakacaka mana e a cakava ko Jisu mai na koro ko Kena mai Kalili. Sa vakatakila kina na nona kaukauwa; ka ratou sa vakabauti koya na nona tisaipeli. 12Ni sa oti koya, e ratou sa qai lako ki Kapenaumi ko Jisu kei tinana, kei iratou na tacina, kei iratou na tisaipeli, ka tiko kina e na vica na siga 13Sa voleka mai na gauna ni nodra Kanavata ni Lakosivia na Jiu, ka sa mani lako cake ki Jerusalemi ko Jisu, 14ka kunei ira e na Valenisoro na dauvolitaki bulumakau, kei na sipi kei na ruve, kei ira na dauveisau i lavo ni ra qarava tiko na nodra teveli ni veivoli. 15Sa qai cakava ko koya e dua na i kuita waqaliqali ka vakasavi ira kece ga mai na Valenisoro, ka bau kina ko ira na sipi kei ira na bulumakau. A sovaraka na nodra i lavo na dauveisau i lavo, ka vukica na nodra teveli, 16ka kaya vei ira na volitaki ruve, “Dou kauti ira tani sara e ke, kakua ni cakava na vale nei Tamaqu me vale ni veivoli!” 17E ratou sa qai nanuma na nona tisaipeli ni a sa volai tu vakaoqo e na i Vola Tabu: “E na curuma na yaloqu taucoko na talei ni nomuni vale!” 18Era sa qai sauma na Jiu, ka kaya vua, “Na cakacaka mana cava e rawa ni ko cakava me vakaraitaki kina vei keimami ni sa dodonu na ka ko cakava?” 19Sa qai kaya vei ira ko Jisu, “Dou talaraka na vale oqo, ka'u na vakatura cake tale e na tolu na siga .” 20Era sa qai kaya kina na Jiu, “E a tara tiko na vale oqo e na vasagavulu ka ono na yabaki, ia ko iko mo na qai vakatura cake e na tolu ga na siga?” 21Ia na Valenisoro ka a vosataka tiko ko koya, oya na yagona ga. 22Ia ni sa vakaturi cake tale mai na mate ko koya, e ratou sa qai nanuma na tisaipeli ni a sa tukuna oti vei iratou ko koya na ka oqo. E ratou sa qai vakadinata kina na i Vola Tabu kei na vosa ka a kaya ko Jisu. 23E na gauna e a tiko voli kina ko Jisu mai Jerusalemi e na gauna ni Kanavata ni Lakosivia, era a lewe vuqa sara era vakabauti koya e na nodra raica na veika mana e a vakayacora. 24Ia e a sega ga ni soli koya sara vei ira ko Jisu, ni sa kila vinaka na tamata kece ga ko koya. 25A sa sega ni yaga vua me dua e tukuna vua na ka e baleta na tamata, ka ni sa kila ko koya na ka e tu e loma ni tamata.


text:
Eda na vakalougatataki ni sa yaloda meda vakavinavinaka ena vuku ni nona Veisorovaki o Jisu Karisito, vakavouya na noda veiyalayalati ni papitaiso, vakila na veivosoti, ka ciqoma na veivakauqeti mai na Yalo Tabu.
Au a tubu cake mai Rexburg e Idaho, kau a vakauqeti ka vakavulici kina mai na dua na matavuvale, ira na itokani, qasenivuli, kei ira na iliuliu vakasakiti. E tu ena noda dui bula kece na veika talei eso dau tara na yaloda ka yaco kina na veisau tawamudu. E dua na ka vaqori a yaco ena noqu gauna ni itabagone. Na ka oqori a veisautaka na noqu bula.
Au dau bulabula tu ga ena Lotu ka curuma mai na Matabete i Eroni. Niu yabaki tinivakacaca, a kerea o Baraca Jacob, na noqu qasenivuli, meu vola ena dua na kadi na veika au a vakasamataka tiko ena gauna ni sakaramede. Au taura na noqu kadi ka tekivu volavola. Matai ni ka ena ituvatuva e dua na qito basketbol ena bogi oti keitou a qaqa kina. Ka qai tarava mai e dua na veigadivi ni oti na qito, qai toso yani na ituvatuva. Guilecavi sara ga se sega ni volai ena matanivola lelevu na yaca Jisu Karisito.
Dau vakaleweni na kadi ena vei-Sigatabu yadua. Sa yaco me vakaibalebale vakalevu cake vakayalo vua e dua na Matabete i Eroni gone na sakaramede kei na soqoni ni sakaramede. Au sa dau nanamaki ki na vei-Sigatabu ka vakakina ena madigi meu vakaivotavota ena sakaramede, ni sa veisautaki au tiko na noqu kila na nona Veisorovaki na iVakabula. Ena vei-Sigatabu kece sara me yacova mai nikua, niu vakayagataka na sakaramede, au sa dau raica na noqu kadi ka railesuva na ka au sa vola kina. Sega ni dau yali mai na noqu lisi ena gauna oqo, taumada, na iVakabula ni kawatamata.
Eda wilika ena Veiyalayalati Vou na nodratou a sota ena dua na rumu e cake na iVakabula kei ira na Nona iApositolo ena Kanavata ni Lakosivia.
“A sa taura na madrai ka vakavinavinaka, ka dovia, ka solia vei ira, ka kaya, oqo na yagoqu sa soli ena vukumudou: dou cakava oqo mo dou vakananumi au kina.
“Sa vakatalega kina na bilo, ni sa oti na ivakayakavi, ka vaka, A bilo oqo na veiyalayalati vou ena noqu dra, sa liviraki ena vukumudou.”1
A tekivutaka talega ko Jisu na cakacaka vakalotu ni sakaramede ena Nona sikovi ira na Nifai.2 Sa yaco meu kila na bibi ni rua na ka a yaco oqo.
E kaya o Peresitedi David O. McKay, “Au vakauqeti meu vakabibitaka na ka sa lesia na Turaga me soqoni bibi duadua ena Lotu, sai koya oqori na soqoni ni sakaramede.”3 Kevaka eda vakavakarau vakavinaka ki na sakaramede, e rawa ni da veisautaka na noda bula. Au vinakata meu vakatura e lima na ivakavuvuli ka rawa ni vakalougatataka na noda bula ni vakayagataki ena bula kilikili na sakaramede.
I. Me Tiko na Yalo ni Vakavinavinaka ena Vuku ni Nona Veisorovaki o Jisu Karisito
Na imatai ni ivakavuvuli sai koya me tiko na yalo ni vakavinavinaka vei Tamada Vakalomalagi ena gauna ni sakaramede ena vuku ni Nona Veisorovaki na Luvena. A talanoataki na italanoa oqo me baleta na kena veisoliyaki na sakaramede:
“E sega soti ni dau vakaibalebale vei au na sakaramede me yacova na Sigatabu au tabaki kina meu dikoni. Ena yakavi oqori au a veisoliyaka kina ena imatai ni gauna na sakaramede. Ni se bera na soqoni, a vakasalataki au e dua na dikoni, ‘Qarauni Baraca Schmidt. O na rairai vakayadrati koya!’ Sa qai yaco mai na gauna meu vakaitavi ena kena soli yani na sakaramede. E lako vinaka ena imatai ni ikaono ni iyatu. Era vakaivotavota na gone kei na qase ka sega ni dua na vakasama se na leqa. Au qai yacova yani na ikavitu ni iyatu, na iyatu e dau dabe voli kina o Baraca Schmidt. Au kurabui sara. E sega ni moce ni yadra vinaka tu. E duatani o koya mai vei ira na kena vo au sa votai ira yani, e taura na madrai ena vakasama titobu kei na vakarokoroko.
“Ena vica na miniti ka tarava au sa baci gole tale yani ki na ikavitu ni iyatu vata o ya kei na wai. Ena gauna oqo e dina na noqu itokani. A cuva tu na ului Baraca Schmidt ka bobo tu na matana lelevu vaka-Jamani. E laurai vinaka ni sa lutu tu na nona moce. Na cava beka e rawa niu cakava se tukuna? Au vakaraica tu mada vakalailai na vacu ni matana, e sanuki ka makawa ena veiyabaki ni cakacaka vakaukauwa kei na bula dredre. A curu ki na Lotu ni se qai yabaki tinivakacaca ka donumaka e vuqa na veivakacacani ena nona tauni lailai mai Jamani. Au dau rogoca vakalevu na kena italanoa ena soqoni ni soli ivakadinadina. Au qai nanuma meu tara na tabana ena vakanuinui me yadra kina. Niu kala yani, qai mata mai vakamalua na uluna. E drodrova sobu tu na baluna na wainimatana, niu raica yani na yaloka ni matana au raica kina na loloma kei na reki. A dolele yani vakamalua ka taura na wai. E dina niu se qai yabaki tinikarua ena gauna ko ya, au se nanuma vinaka toka ga na veika au a vakila ena noqu sarava na kena turaga bulitaki wakakau oqo. Au kila deivaki ni vakila e dua na ka me baleta na sakaramede au se bera ni vakila. Au vakadeitaka kina ena gauna oya niu via vakila na veika vata oya.”4
E veitaratara ki lomalagi o Baraca Schmidt, ka veitaratara vata kei koya ko lomalagi.
II. Nanuma ni da Vakavouya tiko na Veiyalayalati ni Papitaiso
Na ikarua ni ivakavuvuli me da nanuma ni da sa vakavouya tiko na noda veiyalayalati ni papitaiso ni da vakaivotavota ena sakaramede. Eso na yalayala eda dau vakayacora me vaka e volai tu ena ivolanikalou, e oka kina na:
“Dou curu ki na lomanibai ni Kalou, ka vakatokai me nona tamata, … mo dou veivuketaka na nomudou icolacola, … mo dou tagi vata kei ira sa tagi … , ka vakadinadinataka na Kalou.”5
“Ka lako mai ena yalo e raramusumusu kei na yalo e bibivoro, … ka sa lomadra me ra taura na yaca i Jisu Karisito, ka qaravi Koya me yacova na ivakataotioti,”6 ka dau nanumi Koya ka muria na vunau sa solia vei ira.7
Na masu ni sakaramede era ivakananumi vei keda ni veiyalayalati oqo. Ni da vakaivotavota ena sakaramede, eda sa vakavouya na noda yalayala me da dina tiko ki na noda veiyalayalati oqo. Au vakabauta ni kilikili me da rawa ni cavuqaqataka na masu ni sakaramede ena noda vakasama kei na yaloda. Oqori ena vukei keda me da vakanamata ena kena vakavoui na noda veiyalayalati ni papitaiso. Se da a yabaki 8 se 80 ena gauna eda papitaiso kina, au nuitaka ni da na sega ni guilecava na siga oya kei na veiyalayalati eda a vakayacora.
III. Ena Gauna ni Sakaramede e Rawa ni da Vakila ni da sa Vosoti mai na Noda iValavala Ca
Na ikatolu, ena gauna ni sakaramede eda rawa ni vakila ni da sa vosoti mai na noda ivalavala ca. Kevaka eda a taura na gauna ni bera na sakaramede me da veivutunitaka na noda ivalavala ca, ena rawa vei keda me da gole yani mai na sakaramede ka vakila ni da sa savasava ka savasava vuka. E kaya o Peresitedi Boyd K. Packer: “Na sakaramede e vakavouya na ivalavala ni veivosoti. Ena vei-Sigatabu kece ni votai mai na sakaramede, oqori na soqo me marautaki kina na ivalavala ni veivosoti. … Ena vei-Sigatabu yadua mo vakasavasavataki iko me rawa kina, ni yaco mai na kena gauna, ni o mate me na savasava tu na yalomu.”8 Ni da vakaivotavota ena bula kilikili ena sakaramede ena vukei keda me da vakataki ira na tamata ni Tui o Penijamini, ka ra, “sa vakasinaiti ena marau, ni sa bokoci na nodra ivalavala ca, ka vakacegu na yalodra.”9
IV. Eda Rawa ni Vakauqeti ena iWali ni Noda Leqa
Na ikava ni ivakavuvuli sai koya ni da rawa ni vakauqeti ena iwali ni noda leqa ena soqoni ni sakaramede. Niu peresitedi voli ni kaulotu mai Bolivia, keirau a vakalougatataki vata kei Mary Anne na watiqu, me keirau tiko ena dua na semina ni peresitedi ni kaulotu vata kei Peresitedi Henry B. Eyring. Ena soqoni oqori a vakavuvulitaka kina o koya ni tolu na sala bibi e rawa ni da vakarautaki keda kina me yaga vei keda e dua na soqoni. Me da lako mai kei na noda leqa, yalomalumalumu me vakataki ira na gone ka vakarau tu me vuli, kei na gagadre me da vukei ira na luve ni Kalou.
Ni da lako mai ena yalomalumalumu ki na soqoni ni sakaramede, e rawa ni da vakalougatataki me da vakila na veivakauqeti me baleta na iwali ni noda leqa e veisiga. Me da vakavakarau mai, tu vakarau me da vakarorogo, ka sega ni rawa ni vagolei tani. Eda wilika ena ivolanikalou, “Ia, au sa kaya vakaidina vei iko, a dodonu sara mo vakasamataka vakavinaka taumada; kevaka sa dodonu vei iko mo qai kerea, ia kevaka au kila ni ganita, au na uqeta na yalomu ka na katakata mai na lomamu; raica ko na qai kila sara ni sa dodonu.”10 E rawa ni da kila na veika e dodonu me da cakava me wali kina na noda leqa.
V. Ni da Vakaivotavota ena Bula Kilikili ena Sakaramede ena Vukei Keda me da Vakasinaiti ena Yalo Tabu
Na ikalima ni ivakavuvuli, vakaivotavota ena bula kilikili ena sakaramede, ena vukei keda me da vakasinaiti ena Yalo Tabu. Ena nona tekivutaka na sakaramede ena Nona veisiko vei ira na Nifai, e kaya kina o Jisu, “Ko koya yadua sa kania na madrai oqo, sa kania na lewequ; kei koya sa gunuva na waini oqo, sa gunuva na noqu dra; ia ena sega ni viakana ka sega talega ni viagunu, ia ena vakamamautaki.”11 Sa yalataki veikeda kevaka era sa via kania ka via gunuva na ivalavala dodonu, era na vakamamautaki ena Yalo Tabu. E yalataki talega ena masu ni sakaramede kevaka eda na bulataka na noda veiyalayalati, ena tikoga vata kei keda na Nona Yalo Tabu.12
E kaya o Elder Melvin J. Ballard: “O au e dua na ivakadinadina bula ni tiko e dua na yalo ka sala vata na kena qaravi na sakaramede ka vakatakata na yalo mai ulu ki yava; o na vakila ni vakamamacataki na mavoa ni yalo, ka laveti na icolacola. Ena yaco mai ki na yalo kilikili ka gadreva dina tu me vakaivotavota ena kakana vakayalo oqo na vakacegu kei na marau.”13
Eda na vakalougatataki ni sa yaloda meda vakavinavinaka ena vuku ni nona Veisorovaki o Jisu Karisito, vakavouya na noda veiyalayalati ni papitaiso, vakila na veivosoti, ka ciqoma na veivakauqeti mai na Yalo Tabu ni da vakaivotavota ena sakaramede e veimacawa. Ena dau yaco me dua na soqoni ni sakaramede cecere kevaka e itakele ni noda sokalou na sakaramede. Au vakaraitaka na noqu vakavinavinaka ena vuku ni nona Veisorovaki o Jisu Karisito. Au kila ni bula tiko o Koya. Ena yaca i Jisu Karisito, emeni.
Show References
-
1. Luke 22:19–20; vakaikuritaki.
-
2. Raica na 3 Nifai 18.
-
3. David O. McKay, ena Conference Report, Okot. 1929, 11.
-
4. Book of Mormon Student Manual (ivolavakarau ni iVakarau ni Vuli ena Lotu, 1979), 417.
-
5. Mosaia 18:8–9.
-
-
7. Raica na Vunau kei na Veiyalayalati 20:77.
-
8. Boyd K. Packer, Mine Errand from the Lord (2008), 196.
-
9. Mosaia 4:3; vakaikuritaki.
-
10. Vunau kei na Veiyalayalati 9:8; vakaikuritaki.
-
11. 3 Nifai 20:8.
-
12 Raica na Vunau kei na Veiyalayalati 20:77.
-
13. Melvin J. Ballard, ena Bryant S. Hinckley, Sermons and Missionary Services of Melvin Joseph Ballard (1949), 149.


text:
Kaya na liuliu ni tabana ni veivakavaletaki, na Housing Authority, ko Alipate Naiorosui ni sa vakadeitaki na $150 na milioni me na vakayagataki ena cakacaka oqo ka ikuri ni $70 milioni ena solia vakadinau na baqe na Exim Bank mai Jaina.
Kaya ko Naiorosui ni na rauta ni lima na yabaki na balavu ni veivakatorocaketaki ena caka ena yasayaya vaka-ra, tokalau e loma kei na vualiku.
E oka tiko ena veivakatorocaketaki oqo ko Naqere mai Savusavu, Nadi (Natadola, Matavolivoli, Waqadra), Tavua, Tacirua East, Nepani kei Wainibuku.
Kune na tamata mate ena qara mai Ra
Inflation passes 6 pc mark, to rise further: RBF


text:
“Ena vakadeitaka ko koya ki lomadra na gone na vosa ni yalayala a caka vei ira na qase, io ena vagoleya na lomadra na gone vei ira na nodra qase.”
A vakatakila na Turaga vua na Parofita o Josefa Simici na ivunau veivakauqeti me baleta na cakacakatabu vakalotu ni papitaiso. A yaco mai na ivakatakila oqori ena nodra vakavuvulitaka na veimatalotu Vakarisito ni na vakatau na vanua e tini kina na yalo ena ituvaki vakayalo e tu kina e dua ena gauna e mate kina ka na sega ni rawa ni veisau tale. Era vakavuvulitaka ni o ira era sa papitaisotaki ena nodra icovi na marau tawayalani ka ra na sotava na rarawa tawamudu o ira na kena vo ka sega na vakanuinui me ra na vueti.
Na nona ivakatakila na Turaga, ka kaya kina, ena vuku ni dodonu veiganiti ni matabete, sa rawa kina ni vakayacori na papitaiso vakaveisosomitaki ena vukudra na mate, e taqomaka na dodonu ni Nona itukutuku: “Kevaka sa sega ni sucu e dua ena wai kei na Yalo Tabu, ena sega ni curu rawa ki na matanitu ni Kalou.”1 Na papitaiso vakaveisosomitaki sa rawa ni vakarautaki kina ena yalololoma na cakacaka vakalotu veiganiti oqo ena vukudra kece sara na sa mate era bula kilikili ka ra a sega ni ciqoma ena bula oqo.
Na ivunau lagilagi oqo e dua tale na ivakadinadina ni kena taucoko ka uasivi sara na Veisorovaki nei Jisu Karisito. Sa vakarautaka ko Koya na veivakabulai vei ira vakayadua na yalo sa veivutuni. Sa vakadrukai mate na Nona Veisorovaki, ka vakatara ko Koya me ciqoma na veicakacaka vakalotu kece ni veivakabulai ena veisosomitaki ko ira na mate bula kilikili.
Ena dua na ivola ka volai ena 150 na yabaki sa oti, e kaya kina o Josefa Simici: “E nodra na Yalododonu na galala mera papitaiso ena vukudra … na wekadra era sa mate … ka ra ciqoma na Kosipeli e yalodra, mai vei … ira era sa lesi me ra vunau vei ira.”2 E muri a qai tomana tale, “O ira na yalododonu era vakaweleweletaka ena vukudra na wekadra era sa takali era sa biuta tiko na nodra vakabulai ena dua na vanua rerevaki.”3
A mai solia na parofita o Ilaitia na idola ni cakacaka vakaveisosomitaki vei Josefa Simici ena Valetabu mai Kirtland4 me vakataucokotaki kina na nona yalayala na Turaga “ena vakadeitaka ko koya ki lomadra na gone na vosa ni yalayala a caka vei ira na qase, io ena vagoleya na lomadra na gone vei ira na nodra qase.” 5
Mai na ikuri ni ivakatakila vei Josefa Simici kei ira na parofita era taravi koya mai, sa basika kina na vakasama ka vakarautaki na cakacaka ni valetabu kei na sasaga ni vola kawa e tokona mai. O ira kece na parofita me tekivu mai vei Josefa Simici era sa dau vakabibitaka na kena gadrevi vakatotolo me vakarautaki na veicakacaka vakalotu kece me baleti keda kei ira na tubuda era sa takali.
Na cakacaka ni valetabu kei na volai ni kawa e dua na cakacaka ka rua na tikina. Erau semati vata me vaka na cakacakatabu vakalotu ni papitaiso kei na isolisoli ni Yalo Tabu. Eso na lewenilotu era na sega beka ni rawa ni cakava ruarua na cakacaka oqo ena vuku ni tauvimate se na kedra yawa mai valetabu.
E vakavuvulitaka o Peresitedi Howard W. Hunter:
“Sa dodonu me da qarava na veicakacaka vakalotu ni matabete ena valetabu ka gadrevi me rawa kina na noda dui bula vakalou; oti sa dodonu me da cakava na cakacaka e gadrevi ena vukudra a sega ni donumaki ira na madigi mera ciqoma na kosipeli ena bula oqo. Na qaravi ni cakacaka ena vukudra na tani ena rawati ena rua na ikalawa: taumada, ena vakadidike ni vola kawa mera kunei kina na tubuda; ka kena ikarua, ena kena qaravi na cakacakatabu vakalotu ni valetabu me soli kina vei ira na madigi vata ga a vakarautaki vei ira na bula.
“Ia era lewevuqa na lewe ni Lotu e vakaiyalayala ga na nodra rawa ni curu ki na valetabu. Era sasaga ena nodra igu taucoko. Era sasagataka na vakadidike ni vola kawa ka ra qai cakava eso tale na cakacaka vakalotu ni valetabu. E yasana kadua, era tu eso na lewenilotu era vakaitavi ena cakacaka ni valetabu ia era sega ni cakava na vola kawa ena vuku ni nodra matavuvale. E dina ni ra sa veiqaravi tiko vakalou ena nodra vukei na tani, era sa calata e dua na veivakalougatataki ena nodra sega ni vaqarai ira na nodra era sa mate me vaka na idusidusi vakalou mai vei ira na parofita ni gauna oqo. …
“Au sa vulica rawa ni o ira era vakaitavitaki ira ena vola kawa ka ra qai cakava na cakacaka vakalotu ni valetabu ena vukudra era sa kunea mai na yacadra, era na kila na reki ni nodra rawata na tiki ruarua ni veivakalougatataki.”6
E vinakati keda yadua na Tamada Vakalomalagi meda rawata na tiki ruarua ni veivakalougatataki ni cakacaka vakaveisosomitaki oqo. Sa tuberi ira eso me ra vakaraitaka vei keda na ivakarau me da rawata kina. Sa vakatau vei iko kei au na nodaru taura me nodaru na veivakalougatataki oqori.
Sa dau mate vinaka na gauna kece e vakayagataki ena cakacaka ni valetabu, ia na noda ciqoma vakaveisosomitaki na cakacaka vakalotu ena vukuna e dua na tubuda ena vakavuna me bibi vakalevu cake sara na gauna ena valetabu ka na rawati kina na veivakalougatataki cecere cake sara. Eratou sa tukuna na Mataveiliutaki Taumada, “Na noda itavi bibi duadua me da vakasaqarai ira ka kilai ira na noda qase era sa yali.”7
Ni vinakata beka na itabagone e dua na sala dei me kau laivi kina na veivakauqeti ni meca ki na nomuni bula? Ni luvuci kemuni ena cakacaka ni nodra vaqarai na tubumuni, vakarautaka na yacadra me baleta na veicakacaka vakalotu vakaveisosomitaki tabu ka ra tu ena valetabu, ka qai lako ki na valetabu mo ni sosomitaki ira ena kena ciqomi na cakacaka vakalotu ni papitaiso kei na isolisoli ni Yalo Tabu. Ni o sa qase cake, sa na rawa ni o vakaitavi ena kena ciqomi na veicakacaka vakalotu tale eso. Au sega ni rawa ni vakasamataka e dua tale na veitaqomaki vinaka cake mai na nona veivakauqeti na meca ena nomu bula.
Ena Tabana ni Kaulotu na Russia Rostov-na-Donu era a sureti na itabagone me ra dui tu-va vakamatanivola e 2,000 na yaca ka vakarautaka ke dua mada ga na yaca mai na nodra dui matavuvale me baleta na cakacaka vakalotu ni valetabu. O ira era rawata na sasaga oqori era qai sureti me ra lako ena dua na ilakolako balavu ki na Valetabu vou mai Kyiv Ukraine. A wasea e dua na cauravou na ka e sotava: “E levu na gauna au dau vakayagataka ena qito ena kompiuta. Ni sa tekivu na caka ituvatuva vakamatanivola, sa sega na gauna ni qito. Taumada au nanuma, ‘O sega! Me caka vakacava!’ Ni sa oti na cakacaka, au sa sega mada ga ni taleitaka na qito. … Na vola-kawa e dua na ka e rawa ni da cakava e vuravura qo, ka na tu talega mai lomalagi.”
E vuqa na Yalododonu yalodina era sa cakava na cakacaka ni kena dikevi na kawa ni nodra matavuvale ka ra vakayagataka na itukutuku maroroi ena FamilySearch me ra cakava na cakacaka vakalotu mera mai veisosomitaki ga kina na lewe ni nodra matavuvale. Na inaki ni kena biu tu vakawawa na yaca oya me soli kina e dua na gauna veirauti me rawa kina vei keda yadua me da cakava na veicakacaka vakalotu ena vukudra na tubuda kei na wekada tale eso. Ena gauna oqo e rauta ni 12 na milioni vakamilioni na cakacaka vakalotu era tu vakawawa tu. E vuqa na yaca era sa tu vakawawa tu mai ena vica vata na yabaki. E sega ni vakabekataki ni o ira na tubuda sa kune na yacadra era sa nanamaki ka marau ni sa vagalalataki na yacadra me caka na kena cakacaka vakalotu. Ia, e rawa ni ra na sega ni marautaka kevaka era na waraka tu vakabalavu me caka na nodra cakacaka vakalotu.
Keimami vakayaloqaqataki kemuni ka levu tu na nomuni yaca tu-vakawawa mo ni wasea me rawa ni ra vukei kemuni na kemuni isema vakadra se o ira na lewe ni nomuni tabanalevu se iteki me vakacavari na cakacaka oqori. E rawa ni caka oqori ena kena veisoliyaki na kadi ni yaca ni valetabu vei ira na lewe ni tabanalevu kei na iteki era sa tu vakarau me ra veivuke se ena kena vakayagataki na ivakarau vakompiuta ni FamilySearch me vakau kina vakadodonu ki na valetabu na yaca. Na kena icakacaka e muri e dau vakayacora voli mai o Cindy Blevins mai Casper e Wyoming, ena vica vata na yabaki.
A papitaiso o Sisita Blevins ni yabaki tinivakacaca ka lewe ni Lotu duadua ga ena nona matavuvale. Sa cakava oti e dua na iwiliwili levu ni ivola ni kawa. Ia sa rui sivia na yaca me ratou cakava ga o koya kei iratou na nona matavuvale dina. Ena vuku ni ka oqo, sa mani vakauta kina o Sisita Blevins na yaca ki na valetabu, oqori, me vaka nona itukutuku, e dau caka ga ena loma ni vica na macawa, vakawasoma ena dua ga vei rau na rua na valetabu voleka ki nona vale. E kaya ni taleitaka me dau nanuma ni ra dau oka talega na nona itokani kei ira na wekana ena nona tabanalevu kei na iteki vei ira na dau veivuke me vakacavari na cakacaka me baleti ira na tubuna. E vakavinavinaka kina vei ira.
E dau taleitaka na watiqu lomani, o Jeanene, na vola kawa. Ni ra se lalai na luvei keirau, e dau veisosomitaki gauna ni veimei kei ira nona itokani me rawa kina e vica na auwa ena vica na macawa me cakava kina na neirau ivola ni kawa ni matavuvale. Ni sa biubiu mai vale na neirau itini, a vola toka ena nona ivolaniveisiga: “Au sa vakatauca e dua na lewa kau vinakata meu tucake ka kailavaka. Sa noqu rumu ni vola kawa na rumunimoce makawa nei Mike. Sa vakaiyaya vinaka tu me tuvai kina na ivolatukutuku ka caka kina na cakacaka. Sa na vakanamata na noqu bula ena gauna oqo ena veicakacaka bibi ni vakadidike vakamatavuvale kei na vakau yaca ki na valetabu. Au sa nanamaki ka vakanamata meu toso.”8
E dua tale na itukutuku ena ivolaniveisiga e vaqo: “Na … cakamana vei au e yaco ena valenivolavola ni Vola kawa nei Mel Olsen ka a vakaraitaka vei au e dua na pepa tabaki me baleta na kedra itukutuku kilai kece na noqu kawa ka tauri mai na kena vakadodonutaki na ivolatukutuku ena Ancestral File vakompiuta ka vakau yani ki na isoqosoqo ni vola kawa. Era kau mai vakalevu mai na parokaramu ni va na itabatamata ka a lavaka na Lotu ena vuqa na yabaki sa oti. Au a vakadrukai ena noqu vakasamataka na cakacaka vakaiyanaqa e tu e mataqu meu sokumuna na ivolatukutuku dikevi kece me baleti ira na tubuqu mai na veimatavuvale me biu ena kompiuta me baleta na imatai ni kena veisoliyaki vakompiuta na Ancestral File. Ka ra sa tu kece e kea, e totoka, tuvai vakamatau ka tabaki ka dabe tu ena desi e mataqu. Au marau ka vakadrukai, au dabe toka ga ka kurabui ka tekivu meu tagi, au sa rui marau vakalevu. … Vua e dua sa vakadidike tu mai ena nona igu ka sega ni cegu, ena loma ni tolusagavulu na yabaki, sa na dua na ka taleitaki vua na kena biu ena kompiuta na ivolatukutuku kece oqo. Ia niu vakasamataka na drau na udolu na tamata era sa na tekivu vakacuruma ki na kompiuta ena gauna oqo se ena dua na gauna walega oqo na umaitukutuku kilai vakaivola kei na disi ni vakadidike yadua … sa dua na ka na noqu nanamaki. Sa cakacaka dina ga ni Turaga ka liutaka tiko o Koya.”9
Au sa tovolea oti na vua ni cakacaka bibi duadua oqo ka rawa kina niu kila ni idola a vakalesuya mai o Ilaija vei Josefa Simici e rawa kina ni vauci vata na yaloda ka da semati o keda yadua vei ira na tubuda era waraka tu na noda veivuke. Mai na noda sasaga ena loma ni veivaletabu e vuravura oqo ka vakayagataki kina na dodonu e solia mai na iVakabula, era sa rawata kina o ira na tubuda na cakacaka vakalotu ni veivakabulai ka na rawa kina vei ira na marau tawamudu.
E liu, ni veivakauqeti na titobu ni kena gadrevi na veivakasavasavataki ni cakacaka oqo, era sotava kina ena yalodoudou na tamata e dua na bolebole ka tautauvata na nona bolea e dua me tamusuka duadua ga na itei sorenikau kece mai Nebraska. Oqo, era sa cakacaka tiko e vuqa sara na misini ni cakacaka. Ni da duavata, e rawa, ka da na rawata me da vakacavara na cakacaka e gadrevi.
Au vakadinadinataka ni sa ta-ra tiko e vuqa na yalodra na luvei Tamada e vuravura taucoko na Yaloi Ilaija, ka vakavuna me vakatotolotaki cake ena dua na ivakarau e sega vakadua ni namaki ena cakacaka me baleti ira na mate.
Ia e vakaevei o iko? O sa bau masulaka mada na cakacaka me baleti ira na tubumu? Vakatikitikitaka na veika ena nomu bula e sega na betena. Vakatulewataka mo cakava e dua na ka ena tawamudu na kena yaga. De o sa vakauqeti beka mo vakasaqarai ira na tubumu, ka qai nanuma ni o sega ni kenadau ena volakawa. Sa rawa beka ni o raica ni sa sega ni yaga me vakakina? E tekivu ga ena loloma kei na gagadre dina me ia kina na veivuke vei ira era sa tu ena daku ni ilati ka ra sega ni rawa ni vukei ira vakataki ira. Vakararai. E dua ena nomu yasayasa e rawa ni vukei iko mo qaqa kina.
Na cakacaka oqo e cakacaka vakayalo, e dua na sasaga levu ni duavata ena yasa ruarua ni ilati, ka soli kina na veivuke ki yasana ruarua. Na vanua cava ga o tu kina e vuravura, ena masu, vakabauta, igu, gugumatua, kei na so na solibula, sa na rawa ni o cakava e dua na cau qaqa. Tekivu ena gauna oqo. Au yalataka ni na vukei iko na Turaga mo raica e dua na sala. Ka na vakasakiti na veika o vakila. Ena yaca i Jisu Karisito, emeni.
Show References
-
1. Joni 3:5.
-
2. iTukutuku ni Lotu, 4:231.
-
3. Nodra iVakavuvuli na Peresitedi ni Lotu: Josefa Simici (2007), 471–72.
-
4. Raica na Vunau kei na Veiyalayalati 110:13–16 .
-
5. Vunau kei na Veiyalayalati 2:2; vakaikuritaki.
-
6. Howard W. Hunter, “A Temple-Motivated People,” Liahona, Me 1995, 5–6.
-
7. iVola ni Mataveiliutaki Taumada, 29 ni Fepe., 2012; vakaikuritaki.
-
8. Jeanene Watkins Scott, nona ivola-ni-veisiga, Epe. 1988.
-
9. Jeanene Watkins Scott, ivola-ni-veisiga, 23 ni Sepi., 1989.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Me vaka na buka katakata dau veisautaka na kaukamea me sitila, ni da yalodina tiko ga ni vakatovolei na noda vakabauta, eda na vakasavasavataki vakayalo ka vaqaqacotaki.
Ena tini na yabaki sa oti ni keirau a vakaitikotiko voli mai São Paulo, Brazil, kei na watiqu o Kathy, a vakatulewa tiko kina o Peresitedi David Marriott ena tabana ni kaulotu e Brazil São Paulo Interlagos. Eratou toka volekati keirau kei na watina o Neill, kei iratou na luvedrau tagane o Will, Wesley, kei Trace. Eratou biuta tu yani na nodratou itikotiko, nodratou bisinisi, kei ira e vuqa na lewe ni matavuvale ena nodratou rogoca ka muria na nona kaci na parofita me ratou kaulotu.
A qiriti au mai o Peresitedi Marriott ena dua na yakavi. Na luvedrau yalewa talei, buladodonu o Georgia ka yabaki 21, ka sinia ena vuli vaiolini ena Univesiti mai Indiana, a coqai koya e dua na lori, ni vodo basikeli tiko i vale ni suka mai na lotu. Na imatai ni kena itukutuku, se vinaka tiko o Georgia. Ena vica na auwa i muri sa lutu sobu sara na kena ituvaki.
Sa tekivu me ra lolo ka masumasu na matavuvale kei ira na itokani me dua na cakamana ena vukui Georgia. A vuka mai vakabogi mai Brazil o tinana. Ni yaco yani ki Indiana ena siga ka tarava, rau a tavaki koya na luvena qase, ka rau vakamacalataka ena tonawanawa ni matadrau ni rau a tiko voli vata kei Georgia ena gauna e takali kina.
Au dau saravi ratou toka na matavuvale na Marriott ena gauna oqo kei na veivula kei na veiyabaki veitaravi. Eratou tagi, eratou masu, eratou tukuni Georgia, eratou vakila na mosi vakaitamera kei na rarawa, ia e sega ni luluqa na nodratou vakabauta. Ena soqoni ni mataka nikua, eda a rogoca talega kina na mataqali vakabauta vata oqo ena nodratou bula totoka na matavuvale na Bowen kei na Wilberger.1
Na isolisoli ni vakabauta e dua na edaumeni vakayalo sega na kena ivoli. “Sai koya oqo na bula tawamudu,” e masuta o Jisu, “me ra kilai kemuni na Kalou dina duadua ga, kei Jisu Karisito ko Koya ko ni a tala mai.”2
Na itakele ni noda vakabauta na Kalou, na Tamada, kei na Luvena, o Jisu Karisito, na noda iVakabula ka Dauveivueti. E tokona na noda kila ni sa vakalesui mai ki vuravura na taucoko ni kosipeli, ni sa vosa ni Kalou na iVola i Momani, ka sa tu vei ira na parofita kei na iapositolo nikua na idola ni matabete. Eda vakamareqeta na noda vakabauta, ka masuta me vakalevutaki na vakabauta, ka cakava na veika kece e tu vei keda ena kena kaukauwa me da maroroya ka taqomaka kina na noda vakabauta.
A raica na iApositolo o Paula e dua na ka e vakatoka me “vakabauta ni sa vakatovolei.”3 Sa vakila oti o koya. Nanuma na vosa nei Jisu:
“I Saimoni, … sa kerei kemudou ko Setani, me tauvuloni kemudou me vaka na witi:
“Ia kau sa masulaki iko, me kakua ni malumalumu na nomu vakabauta.”4
E muri a qai vakayaloqaqataki ira na kena vo o Pita: “Kakua ni kidacala,” e kaya o koya, “ena rarawa katakata sa yaco me vakatovolei kemudou, me vaka sa yacovi kemudou na ka tani.”5
Na veivakatovolei katakata oqo e kena inaki me vakaukauwataki keda, ia e rawa ni vakalailaitaka se vakarusa sara ga na nomu vakabauta na Luve ni Kalou ka vakamalumalumutaka na nomu lewa mo rokova tiko na nomu yalayala Vua. E vakavuqa ni dau vakamatavulo na veivakatovolei oqo, ka dredre kina na kedra kilai. E dau ti na wakadra ena loma ni noda malumalumu, na veika eda dau rawai rawarawa kina, na noda yalokauwai, se ena veika bibi vei keda. Na veivakatovolei dina ka rawarawa vua e dua e rawa ni veivakatovolei katakata ena vukuna e dua tale.
E rawa vakacava mo “vosota rawa na veivakacacani”6 ena gauna ni vakatovolei ni vakabauta? Me da luvuci tiko ena veika sara ga ena tara cake na uto ni noda vakabauta: me cakacakataki na vakabauti Karisito, mo dau masu, dau vulica vakatitobu na ivolanikalou, mo veivutuni, mo muria na ivakaro, ka veiqaravi ena vukudra na tani.
Ni vakatovolei tiko na noda vakabauta—se cava ga eda cakava, me da kua ga ni biuta na Lotu! Na nomu vakayawaki iko mai na matanitu ni Kalou ena gauna e vakatovolei kina na nomu vakabauta e vaka na nomu biuta na nomu ivakaruru ni cava ena gauna sara ga e basika mai kina na cagilaba.
E kaya na iApositolo o Paula, “O koya oqo dou sa qai sega tiko ni vulagi kina se kai tani, dou sa koro vata ga kei ira era sa lotu, ka dou sa lewe ni vale ni Kalou.”7 Ena loma ni ivakaruru mai na ca ena Lotu eda na taqomaka na noda vakabauta. Ena noda sota vata kei ira eso tale era vakabauta, eda na masu ka kunea na isau ni noda masu; eda dau sokalou ena ivakatagi, wasea na ivakadinadina ni iVakabula, veiqaravi vakataki kemuni, ka vakila na Yalo ni Turaga. Eda vakaivotavota ena sakaramede, ciqoma na veivakalougatataki ni matabete, ka lako ki valetabu. E kaya na Turaga, “Ia na ilesilesi … , sa vakatakilai mai kina na kaukauwa va-Kalou.”8 Ni o sotava na vakatovolei ni vakabauta, mo tiko ga ka taqomaki ena loma ni veikaroni ni vuvale ni Kalou. Ena dau tiko ga e dua na nomu tikina eke. E sega ni dua na veivakatovolei me sa rui levu ka na sega ni rawa ni vakamalumalumutaki ni da veivuketaka vata.9
E kaya o Peresitedi Thomas S. Monson: “Na kabasi ni tiko savasava ni kawatamata [sa sowiri tiko vakatotolo sara]. Na itovo … dau kilai ena dua na gauna ni tawakilikili ka dukadukali ena gauna oqo … era sa ciqoma e vuqa era raica.10
Era lewe vuqa na lewenilotu dawai ena Lotu era sa sivia toka vakalevu na yabaki ni bula vaqase. E dina ni ra raica ni duidui na bula era donumaka tiko oqo mai na veika era a namaka, era muria na lawa ni bula savasava.11 E rawa ni oqo na vakatovolei ni nodra vakabauta. Au vakaraitaka na noqu veidokai titobu kei na noqu taleitaki ira na tisaipeli oqo i Karisito.
“Sa lewa vakalou na ivakarau ni vakatubukawa … me qai dau vakayagataki walega na isolisoli oqori ni vakatubukawa vei ira na tagane kei na yalewa era sa vauci oti ena ivau vakalawa ni veiwatini.”12 Ena Veiyalayalati Vou sa laveta cake kina na iVakabula na ivakatagedegede ni bula savasava vei ira era dau muri Koya ena nona kaya, “O koya yadua ena raica na yalewa me dodomo kina, sa dauyalewa oti kaya e lomana.”13 E vakavulici keda o Koya me da kakua ni dau vakacacani ira na tani, ia e sega ni rere ena Nona vosa vakadodonu, “Mo lako,” e kaya o koya, “mo kakua ni ivalavala ca tale.”14
E dua tiko na neitou itokani ni matavuvale. O na kila beka e dua vakataki koya, se o rairai vakataki koya beka. Dau yalodina, veiqaravi vakaturaga ena Lotu, dau taleitaki ena bula vakacakacaka, taleitaki koya nona matavuvale, e dina ni a namaka tu me vakawati ka vakaluveni, se dawai voli ga. “Au vakatulewataka,” e kaya o koya, “meu vakabauti … Jisu Karisito. Na noqu dau gole vakawasoma ki valetabu a vukea meu vakanamataka tawamudu tiko. Au vakavotui kina meu kila niu sega vakadua ni tiko duadua. Au vakabauta … ni na sega … ni bureitaki vei au e dua na veivakalougatataki … niu sa … yalodina tikoga ki na noqu veiyalayalati, oka kina na lawa ni bula savasava.”15
E dua tale na itokani tagane, a vakasakiti nona kaulotu, tarava mai na vuli torocake warumisa. A nuitaka me dua nona matavuvale. Nona vakatovolei ni vakabauta: e dau taleitaki ira na tagane. A volavola mai vei au ena dua na gauna lekaleka se qai oti oqo: “E yalataki vei au ena noqu veivakalougatataki vakapeteriaki ni na dua na noqu matavuvale ena dua na siga. Se … ena yaco ena bula oqo se na kena sa bera mai, au sega ni kila. Ia na ka au kila niu sega ni vinakata meu cakava e dua na ka me na vakalatilati ki na veivakalougatataki sa yalataka tu na Kalou vei au kei ira na noqu kawa mai muri. … Na bulataki [ni lawa ni bula savasava] e dua na bolebole, ia eda a sega beka ni lako mai ki vuravura me da mai sota kei na bolebole ka vakaraitaka vua na Kalou na noda loloma kei na veidokai … ki Vua ena noda rokova na Nona ivakaro? Au vakalougatataki tu ena bula vinaka, na kosipeli, dua na matavuvale dau veilomani, kei ira na itokani yalodina. Au vakavinavinaka ena noqu veivakalougatataki e vuqa.”16
E dau kudru ko vuravura: “sa rui levu na ka e vinakati? E sauma na Turaga:
“Ni sa dua tani na noqu vakanananu ka duatani na nomudou vakanananu, ka sa dua tani na noqu ivalavala ka dua tani na nomu ivalavala. …
“Me vaka na kena cecere cake na lomalagi ki vuravura, sa cecere cake vakakina na noqu ivalavala ki na nomudou ivalavala.”17
Oi rau na rua na dau muri Karisito oqo kei ira na udolu vakatini vakataki rau era sa vakila na nona yalayala na iVakabula: “Au sa solia vei kemudou na noqu vakacegu: au sa sega ni solia vei kemudou me vaka sa solia ko vuravura. Me kakua ni rarawa na yalomudou se rere.”18
Oqo tale e dua na veivakatovolei. Era dau tu ga e vica era dau vinakata me ra vakacacana na Lotu ka ra vakarusa na vakabauta. Nikua era sa vakayagataka na Initaneti.
Eso na itukutuku me baleta na Lotu, se vakacava na kedra veirawai, era sega ni dina. Ena 1985 au nanuma na nona curu yani ki na noqu valenivolavola mai Florida e dua na noqu itokani. E taura tiko e dua na mekasini na Time ka kena ulutaga “Challenging Mormonism’s Roots.” E tukuni kina e dua na ivola ka a kunei ena dua na gauna lekaleka sa oti, e nanumi ni a vola o Martin Harris, ka saqata na itukutuku nei Josefa Simici ni a kunea na peleti ni iVola i Momani.19
E taroga na noqu itokani se na vakarusa na Lotu Momani na itukutuku vou oqo. E cavuti ena itukutuku oqo na nona vosa e dua na tamata ka kaya ni sa biuta na Lotu ena vuku ni itukutuku oya. E muri, e tukuni ni ra a qai biuta talega na Lotu eso.20 Au kila ni oya na vakatovolei ni nodra vakabauta.
Ena vica na vula i muri, era qai kunea na kenadau (ka tukutuku o koya e cakava) ni lasutaki taucoko na ivola oya. Au nanuma na noqu a nuitaka vakalevu me ra raica lesu mai na nodra sala o ira era a biuta na Lotu ena vuku ni ivadi oya.
E vica era a cakitaka na nodra vakabauta ni ra kunea e dua na itukutuku ka a tukuna e dua na iliuliu ni Lotu ena vica vata na yabaki sa oti ka vaka me sega ni sala vata kei na noda ivunau. E dua na ivakavuvuli bibi e liutaki kina na ivunau ni Lotu. Na ivunau era vakavuvulitaka o ira taucoko na lewe 15 ena Mataveiliutaki Taumada kei na Kuoramu ni Le Tinikarua. E sega ni vunitaki tu ena dua na parakaravu sega ni laurai ni dua na vosa. Na ivakavuvuli dina e dau vakavulici wasoma mai vei ira na lewevuqa. E sega ni dredre me kunei na noda ivunau.
O ira na iliuliu ni Lotu era tamata dina ia e sega ni taucoko sara na nodra vinaka. Nanuma na vosa nei Moronai: “Dou kakua ni vosa vakacacataki au ena vuku ni noqu volavola, se vosa vakacacataki tamaqu … ; ia mo dou vakavinavinaka ga vua na Kalou ni sa vakatakila vei kemudou na ka keimami sa vola mo dou vulica mo dou vinaka kina.”21
E kaya o Josefa Simici, “Au sega vakadua ni tukuna vei kemudou niu sa vinaka sara; ia e sega ni dua na cala ena ivakatakila.”22 Na cakamana ni liga ni Kalou ena itukutuku kei na icavacava ni Lotu i Jisu Karisito ni Yalododonu Edaidai ena qai kilai ga vakavinaka ena iloilo ni vakatataro vakayalo. E kaya o Peresitedi Ezra Taft Benson, “Na [tamata] kecega ena yaco na gauna ena laki tavutu ena vuku ni nona vakabauta, oqori … na gauna me na tutaka kina.”23 Kakua ni kidacala ni yaco vei iko!
Na kena ivakamacala, ena dredre na veivakatovolei. Ena yaco beka na yaluma, na veilecayaki, na moce yadrayadra ena bogi, ka na suasua na ilokoloko ena wainimata. Ia ena sega ni tini ena mate vakayalo na noda veivakatovolei. Me ra kakua ni kauti keda tani mai na noda veiyalayalati se mai na nona vuvale na Kalou.
“Drau nanuma, … mo drau tara na nomudrau yavu ena uluvatu ni noda iVakabula, sai koya na Karisito na Luve ni Kalou, ia ni sa vakaliwava mai na tevoro na nona cagi kaukauwa, kei na nona moto ena covulaca, ka sa yaviti kemudrau na nona ucacevata kei na nona cagilaba, ena sega ni rawai kemudrau se dreti kemudrau sobu ki na ikeli ni rarawa kei na yaluma tawamudu ni sa dei sara na uluvatu drau sa tara kina, ia kevaka sa tara cake na tamata ena yavu oqo ena sega ni bale rawa.”24
Me vaka na buka katakata dau veisautaka na kaukamea me sitila, ni da yalodina tiko ga ni vakatovolei na noda vakabauta, eda na vakasavasavataki vakayalo ka vaqaqacotaki.
E vakamacalataka o Elder D. Todd Christofferson na veika a vulica mai na nona vakatovolei: “E dina niu a kune rarawa ena gauna ko ya, niu railesu ena gauna oqo, au vakavinavinaka ni a sega ni dua na iwali totolo ni noqu leqa. Na dina ni noqu a vakasaurarataki meu lesu vua na Kalou meu vukei voleka ni veisiga kece ena vica vata na yabaki, a vakavulici au sara ga meu masu ka saumi mai, ka vakavulici au vakamatata sara meu vakabauta tikoga na Kalou. A yaco meu kila na noqu iVakabula kei na Tamaqu Vakalomalagi ena dua na sala kei na dua na ivakatagedegede ena sega beka ni rawa se ena taura e dua na gauna balavu meu rawata rawa. … Au sa vulica meu vakabauta na Turaga ena vu ni yaloqu. Au sa vulica meu lako vata tiko kei Koya ena veisiga”25
E vakamacalataka o Pita na veika oqo me “talei vakalevu sara ka talei vakalailai … na koula.”26 E vakuria o Moronai ni “na vakatovolei taumada na nomudou vakabauta,”27 qai muria na kena ivakadinadina.
Au a tekivu ena dua na italanoa ni matavuvale na Marriott. Ena macawa sa oti keirau a gole kei Kathy ka laki duavata kei iratou ena ibulubulu nei Georgia. Sa oti e tini na yabaki. Era tukuna na lewe ni matavuvale kei ira na itokani na loloma kei na vakanananu e dui tu vei ira me baleti Georgia. E kau mai na baluni eliumi vulavula me marautaki kina na nona bula. Ni tonawanawa tu na matana a tukuna ena domo malumu o tinai Georgia na vakabauta kei na veiciqomi sa soli vua, ka tukuna lo vei au o tamai Georgia na ivakadinadina yalataki sa yaco mai vua.
Sa dau yaco vata mai kei na vakabauta na vakatovolei ni vakabauta, ka kauta mai na vakabauta e vakalevutaki. Na nona veivakadeitaki na Turaga vua na Parofita o Josefa Simici sai koya na yalayala vata sara ga e vakayacora vei iko ko Koya ena vakatovolei ni nomu vakabauta: “Tudei tiko … , kakua ni rere … , ni sa tiko vata kei iko na Kalou me tawamudu.”28 Au cavuta kina na noqu ivakadinadina tabu ena vuku ni veika oqo, ena yaca tabu i Jisu Karisito, emeni.
Show References
-
1. Raica na Shayne M. Bowen, “Niu sa Bula, Dou na Bula Talega,” kei Ann M. Dibb, “Au Kila, Au Bulataka, Au Taleitaka,” ena soqoni ni mataka ni Vakarauwai ni koniferedi raraba vakayabaki ni Okotova 2012.
-
2. Joni 17:3.
-
3. 1 Pita 1:7.
-
4. Luke 22:31–32.
-
5. 1 Pita 4:12; vakamatatataki.
-
6. Alama 1:25.
-
7. Efeso 2:19.
-
-
9. Raica na Mosaia 18:8–10.
-
10. Thomas S. Monson, “Stand in Holy Places,” Liahona, Nov. 2011, 82.
-
11. Raica na Ezra Taft Benson, “The Law of Chastity,” New Era, Janu. 1988, 4–7; “The Law of Chastity” ena Brigham Young University 1987–88 Speeches (1988), 1–5, speeches.byu.edu; raica talega na iVakavuvuli Talei (2009), 224–32.
-
12. “Na Matavuvale: Ai Vakaro ki Vuravura Raraba,” Liaona, Nove. 2010, 129.
-
13. Maciu 5:28.
-
14. Joni 8:11.
-
15. iVola vakaitaukei, 2012.
-
16. iVola vakaitaukei, 2012.
-
17. Aisea 55:8–9.
-
18. Joni 14:27.
-
19. Raica na Richard N. Ostling, “Challenging Mormonism’s Roots,” Time, 20 ni Me, 1985, 44.
-
20. Raica na Gordon B. Hinckley, “Lord, Increase Our Faith,” Ensign, Nove. 1987, 52.
-
21. Momani 9:31.
-
22. Nodra iVakavuvuli na Peresitedi ni Lotu: Josefa Simici (2007), 522.
-
23. Ezra Taft Benson: “The Book of Mormon Is the Word of God,” Tambuli, Me 1988, 6.
-
24. Ilamani 5:12.
-
25. D. Todd Christofferson, “Give Us This Day Our Daily Bread,” (Church Educational System fireside, Jan. 9, 2011), lds.org/broadcasts.
-
26. 1 Pita 1:7; raica talega na 1 Pita 4:13.
-
27. Ica 12:6.
-
28. Vunau kei na Veiyalayalati 122:9; A kaya o Peresitedi George Q. Cannon: “Veitalia na dredre ni veivakatovolei, se vakacava na titobu ni yaluma, se na levu ni rarawa, ena sega ni laivi keda na [Kalou]. Se bera vakadua, ka na sega vakadua. E sega ni rawa Vua. E sega ni Nona itovo ni bula. O Koya e sega vakadua ni veisau; sai koyakoya tikoga mai na noa, ka na duadua tiko nikua, ka na vakatu ga kina ena veitabayabaki tawamudu sa bera mai. Eda sa raica ni Kalou ko ya. Eda sa veitokani vata Kaya, ena noda muria na Nona Kosipeli; ena tu e yasada ko Koya. Eda na curuma beka na lovo bukawaqa; eda na qalova beka na wai titobu; ia ena sega ni tilomi keda se rawai keda. Eda na basika mai na veivakatovolei kece oqo kei na veika dredre ka da na vinaka ka savasava cake mai kina, kevaka walega eda na vakabauta na noda Kalou ka muria na Nona ivakaro” (“Remarks,” Deseret Evening News, Mar. 7, 1891, 4); raica talega na Jeffrey R. Holland, “Come unto Me,” Ensign, Apr. 1998, 16–23.


text: 1Au sa vakadeitaka oti e lomaqu me'u kakua tale ni cakava e dua na veisiko e veivakararawataki vei kemuni. 2Ia kevaka au sa vakararawataki kemuni ko cei sa qai vo me vakamarautaki au? Sa i ira ga na tamata au sa vakararawataka! 3Sa i koya sara ga na ka oqo au a vola yani vei kemuni e liu me kakua ni vakararawataki na lomaqu ni'u sa kila vakaidina, ni kevaka au marau, ko ni na marau tale ga. 4Au volavola yani vei kemuni e na rarawa levu kei na yaluma ni lomaqu, ka lako vakayauyau na wai ni mataqu. E sega ni ka mo ni rarawa kina, mo ni kila ga kina na levu ni noqu loloma vei kemuni. 5Kevaka e dua na tamata e vakavuna na nona rarawa e dua tale na tamata, e sega ni vakararawataki au taudua ga, ia au sega ni via vakabibitaka sara, ni sa vakararawataki kemuni kece sara tale ga. 6Na tamata sa vaka oqo sa ganita na i totogi mai vei ira na lewe vuqa. 7Ia sa dodonu mo ni vosoti koya ka vakacegui koya, de na qai bikai e na rarawa bibi sara. 8Sa i koya oqo au sa vakamasuti kemuni kina mo ni vakadeitaka na nomuni lomani koya. 9Ni sa i koya sara ga oqo na vuna au volavola yani kina; me'u vakatovolei kemuni ka me'u kila, ko ni sa dau talairawarawa e na ka kece ga se sega. 10Ni ko ni sa vosota e dua na tamata, au na vosoti koya tale ga. Ni'u sa vosota e dua na tamata, au sa vosoti koya dina; au vakayacora oqo e na vukumuni e na mata i Karisito. 11E da sa kila na veivadi ca nei Setani, ia me da kua sara ni laivi koya me rawai keda. 12Ni'u sa yaco yani ki tiroa me'u vunautaka na i Tukutuku Vinaka, au sa raica ni sa dolava tu vei au na sala na Turaga. 13Ia sa sega ni nuiqawaqawa na yaloqu ni'u sa sega ni kunei Taito na wekaqu. Au sa mai tatau yani vei ira ka lako sara yani ki Masitonia. 14Me da vakavinavinaka vua na Kalou o koya sa dau liutaki keda me da qaqa e na vuku i Karisito, ka sa vakateteya ki na veivanua kece ga e na neitou cakacaka na i rogorogo vinaka ni veikilai kaya. 15Ni keitou sa vaka na ka boi vinaka sa vakama na Karisito vua na Kalou ka sa lako yani vei ira era sa vakabulai kei ira era sa sese tiko. 16Vei ira era sa sese tiko, sa i boiboi ni bula me ra bula kina. Ia ko cei sa veiganiti kei na i lesilesi oqo? 17Keitou sa sega ni vakataki ira e so era sa dau vakatanitaka na vosa ni Kalou, ia keitou sa vosa me vaka na tamata yalodina sa talai mai vua na Kalou, keitou sa dau vosa e na yaca i Karisito e na mata ni Kalou.